text:
Biba ari byiza cyane kandi binasekeje ndetse rimwe na rimwe ukumva urishimye cyane mu gihe urimo ufata kamwe, unywa inzoga. Ariko ntibitinda nyuma y’igihe uraryama wabyuka ukumva urananiwe cyane kubera ko wumva umeze nabi mu mutwe.
Hari ibintu byinshi cyane ushobora gukora kugira ngo umunaniro wumva ufite ushobore kuba wagabanuka cyangwa se ukaba wanagenda burundu ukareka kumva umeze nk’umuntu urwaye.
Ese ni iki wakora kugira ngo umunaniro ube wagenda? Umwe mu nzobere mu by’imirire, Shona(...)
Biba ari byiza cyane kandi binasekeje ndetse rimwe na rimwe ukumva urishimye cyane mu gihe urimo ufata kamwe, unywa inzoga. Ariko ntibitinda nyuma y’igihe uraryama wabyuka ukumva urananiwe cyane kubera ko wumva umeze nabi mu mutwe.
Hari ibintu byinshi cyane ushobora gukora kugira ngo umunaniro wumva ufite ushobore kuba wagabanuka cyangwa se ukaba wanagenda burundu ukareka kumva umeze nk’umuntu urwaye.
Ese ni iki wakora kugira ngo umunaniro ube wagenda?
Umwe mu nzobere mu by’imirire, Shona Wilkinson, ukomoka mu gihugu cy’Ubwongereza avuga ko hari byinshi wakora cyangwa ushobora gukenera kugira ngo umunaniro w’inzoga ube washira amaraso yawe akongera gukora neza.
Ibi ni bimwe mu bintu 10 wakora kugira ngo umunaniro w’inzoga ugende:
1. Kunywa amazi menshi
Nkuko uyu muhanga mu by’imirire SHONA abisobanura, avuga ko ubwonko bwacu 70% bugizwe n’amazi. Iyo ushaka kurwanya iyo ndwara y’umunaniro unywa amazi menshi kugira ngo ubwonko bwawe bwongere gukora neza.
Kandi aya mazi menshi uba urimo uranywa ngo atuma amaraso yawe abasha gukora neza cyane, agatembera ukumva umeze neza nta kibazo na kimwe ubashije guhura nacyo, bityo ngo umunaniro ushobora guhita ugenda.
Nywa amazi menshi mu gihe wumva ufite iyi ndwara y’umunaniro.
2. Irinde isukari mbere yuko unywa izo nzoga, na nyuma no mu gihe urimo uzinywa.
Umuhanga mu by’imirire akaba n’umwanditsi, Dogiteri Marilyn Glenville avuga ko biba byiza cyane mu gihe wirinze ibiribwa cyangwa ibinyobwa birimo isukari mu gihe wumva ufite uwo munaniro.
Agira ati, “ni byiza cyane ko mbere ndetse na nyuma yuko unywa inzoga wirinda kuba warya ibiribwa byinshi bigizwe n’isukari, ko bishobora guteza akavuyo mu mubiri wawe bigatuma ucika inege ndetse n’amaraso akaba yahagarara gukora neza”.
Ngo ni byiza kurya ibiryo byinshi birimo intunga mubiri kuko bikomeza umubiri bikaba byanatuma amaraso abasha gukora neza ugasubirauko warumeze.
Isukari sinziza kujuntu wanyoye inzoga cyangwa urimo kuzinywa, ugomba kuyirinda mbere, mu gihe ndetse na nyuma yuko umara kunywa inzoga.
3. Kurya nibura ibiryo bike mbere yuko ujya kuryama.
Iyo ubashije gufata amafunguro mbere yuko uryama ngo abasha kuba yarwanya izo nzoga mu mubiri wawe.
Umuhanga muby’imirire, Cassandra Barns atanga inama avuga ko atari byiza habe na gato gufata amafunguro atarimo ibinyamavuta byinshi kuko ngo aba akennye mu kurwanya uwo munaniro.
Aya mafunguro ngo harimo ibiryo bikaranze bikaba byiganjemo marigarine ndetse na za mayoneze, indyo idahagije kandi idakaarnze ku bury bwanyabwo.
Bishobora kugutera umunaniro mu gihe wafashe kamwe ukumva urwaye, ugatangira ukumva urananiwe cyane nta nege na nkeya ufite.
4. Gukora siporo yo kwirukanka ukimara kubyuka mu gitondo.
Shona avuga ko iyi siporo yo kwiruka mu gitondo ukimara kubyuka ituma amaraso yawe abasha gutemera mu mubiri wawe ukarushaho gukora neza.
Kandi ngo ibyuya uba wazanye nabyo ngo bifasha umubiri wawe gukora neza kuko ngo hari imyanda biba byakuye mu mubiri, ukarushaho gukora neza.
Ugomba kunywa amazi menshi mbere, mu gihe ndetse na nyuma yuko wiruka.
5. Gerageza guhumeka gahoro kuruta uko wahumeka cyane uhumagira
Uburyo uhumekamo nabwo bushobora gutuma umunaniro w’inzoga wumva ufite ugabanuka cyangwa ukagenda. Guhumeka neza nabyo ngo bishobora gutuma iyo ndwara igenda.
Uku guhumeka ngo ushobora no kwinanura gahoro gahoro, kwinanura bituma amaraso yawe basha gukora neza ndetse n’umubiri wawe muri rusange; cyane cyane umwijima wawe ngo uzarushaho kumera neza.
6. Gufata amafunguro arimo imbuto
Amazi menshi ndetse n’imbuto nyinshi kandi zimeze neza bituma umunaniro wawe ubasha kurangira ukumva umutwe wawe umeze neza cyane.
Shona avuga ko izi mbuto zifite ubudahangarwa ku mubiri wawe, zituma iyi ndwara y’umunaniro kubera inzoga igenda ikarangira.
7. Kunywa isosi.
Shona avuga ko iyo ufashe agasosi mu gihe wumva ufite umunaniro w’inzoga nta kibazo kukouragenda bigatuma amaraso yawe abasha gukora neza.
Ngo amagufa y’inyamaswa nk’inka cq ihene isosi yayo ni nziza, isosi y’imboga zisanzwe irimo umunyu bishobora kugufasha kurusha uko wanywa igakombe kamwe cyangawa tubiri tw’amazi.
Umufa wo mu magufa uba ufite imyunyu ngugu y’umwimerere yo mu magufa. Guteka aya magufa ugashyiramo umunyu wakubitiraho n’uwo aba yifitemo ngo nta gushidikanya birwanya umunaniro bikakongerera imbaraga maze ukongera ukumva uri umuntu ukomeye cyane.
8. Kurya amakara
Ubusanzwe ibi ngo bikoreshwa mu kuvura ubwoko bumwe na bumwe bw’amarozi, kuko ngo amakara atuma ngo ubwo burozi busohoka muri wowe kandi amakara atuma imyanda yo mu mubiri ibasha gusohoka.
Birushaho kuba byiza cyane iyo ubashije gufata amakara mu gihe ugiye kunywa inzoga cyangwa ukimara kuzinywa, kurusha uko wayarya aruko ubyutse wumva umunaniro wagufashe kuko ngo birwanya uwo munaniro wizo nzoga bigatuma utigera unatekereza kuba wabaho.
9. Kunywa amazi yo mu mboga
Ushobora kuba warabyumvise ko ariko bimeze ntubashe kubyemera neza, ariko umuhanga mu by’imirire Cassandra avuga ko iyi sosi yo mu mboga za rwatsi ituma umwijima ukora neza ukirukana izo nzoga ziba zaguteye umunaniro.
Kandi ngo iyi sosi y’izo mboga ngo irwanya bagiteri (bacteria) zishobora kuza mu gifu cyawe zikaba zacyangiza ntikibashe gukora neza.
10. Kurya ibiryo byiganjemo manyeziyumu (magnesium)
Umuhanga mu by’imirire Cassandra agira ati, “magnesium ni nziza mu kurwanya ibisindisha nk’inzoga kuko ngo ibamo inytunga mubiri nyinshi”.
Gerageza gushyira magnesium ku mafunguro yawe ya buri munsi, nk’imboga rwatsi n’ibindi byinshi bitandukanye.
Magnesium ndetse na Vitamin C birwanya iki kiyobya bwenge ntikibe cyabasha kugutera umunaniro ngo wumve wabaye nk’umurwayi, iyo wabifashe neza uko bikwiye bituma umubiri wawe wongera gukora neza ukumva ufite imbaraga zidasanzwe.
Source: www.reuters.co.uk
Yanditswe na Bizimana Jean Damascene/Muhabura.rw
Hello there, just became alert to your blog through Google,
and found that it is truly informative. I’m gonna watch out
for brussels. I will appreciate if you continue this in future.
A lot of people will be benefited from your writing. Cheers!
My weblog; clash of clans hack


c: text/html

text:
Kera Urwanda rwagiraga Abanyabwenge bitwa Abacurabwenge, bakaba ari bo bamenyaga ibisekuruza by'Abami n'Abagabekazi. Abashakashatsi b'Abazungu, nka ba Padri André Pagès (1933) n'abandi, bagiye bandika amwe muri ayo mazina, ariko bakandika ibyo bakuye muri Rubanda, bituzuye, kandi bidakurikiranya ayo mazina neza. Padri Alexis Kagame ni we waje kumenya ko haba abagenewe uwo murimo. Arabegera, bamubwira Ibisekuruza by'Abami n'Abagabekazi. Arabyandika, aza kubisohora mu gitabo Inganji Kalinga, mu gice yise "Ubucurabwenge".
Ubundi ariko, ijambo "ubucurabwenge" si ukuvuga iryo rondora ry'ayo mazina gusa. Ahubwo ni ubumenyi bw'icyo ayo mazina agenda yerekana, uko Urwanda - ari yo si yose nyine - rwavutse, rugakura, rugaca ubwenge, rurerwa n'Abami. Abacurabwenge batubwira ko Abami ba mbere na mbere bakomokaga mw'ijuru. Bavuka kuri Sabizeze, mwene Nkuba, "Umwami wo Hejuru". Sabizeze rero yari yavutse mu gicuba, nyina yabuganijemo amata, akagishyiramo umutima w'imana yeze (reba Inkuru ya Kigwa). Amaze gukura, yumva nyina Gasani avuga uko kuntu yavutse, biramurakaza, arivumbura, ati sinduraramo. Nibwo rero amanutse kw'isi. Ni n'aho izina rya "Kigwa" ryaturutse.
Kigwa amanuka mw'ijuru, aza kw'isi, yururukiye ahitwa ku Rutare rwa Kinani, mu Mubari. Akaba yaramanukanye na Mukuru we Mututsi, na Mushiki wabo Nyampinga. Ahasanga abo bita Abasangwabutaka, arabahaka, nabo baramuyoboka. Bigezeho arashaka, abyara Muntu, Se w'Abantu bose bo kw'isi.
Abo Bami baturutse mwijuru bitwa Ibimanuka. Bibera aho, ibihe birahita, ibindi birataha. Kera kabaye, bene Muntu bamaze gucura ubwenge, Ibimanuka birataha, bisubira mw'ijuru, Urwanda bisiga biruraze GIHANGA cya Kazi. Bene Giihanga rero ni bo bitwa Abami b'Umushumi.
Se wa Gihanga, Kazi, yari Ikimanuka, ariko yari yarashatse Nyirarukangaga rwa Nyamigezi ya Kabeja, umwami w'Abazigaba, bakaba Abasangwabutaka. Murumva rero ko Gihanga yari "ikivange" cy'abaturutse mw'ijuru n'abakuriye kw'isi. Abami b'Umushumi nabo bakazakurikirwa n'abitwa Abami b'Ibitekerezo. Ng'iyo inkomoko y'Abami b'Urwanda, kandi ni nayo y'Abantu bose.
Abami b'Urwanda
Ubucurabwenge bwigisha ko Urwanda rwimye Abami 43, kuva ku ngoma za mbere kugeza ku ya Mutara Rudahigwa, kuko Alexis Kagame yabwiwe Ubucurabwenge ku ngoma y'uwo mwami, aba ariwe aheraho. Ayo mazina yose yarondorwaga mu gihe cy'imihango yo kwimika umwami. Bavugaga amazina y'Umwami n'ay'Umugabekazi bamaze kwimika, bakarondora n'aya ba se na ba nyina, n'ibisekuruza byabo bombi, bagakomeza batyo ku bami bose, kuzageza kuri Nkuba, ari we Shyerezo, akaba inkomoko y'Abami b'Urwanda.
Ayo mazina murayasanga mu gice kiyarondora nk'uko Alexis Kagame yayanditse mu Nganji Kalinga (Amasekuruza y'Abami b'Urwanda). Hinga dufate ay'Abami n'Abagabekazi gusa, tutavuze ibisekururuza by' Abagabekazi, maze tuyakurikiranye, dukurikije bya bihembwe tumaze kuvuga: Abami b'Ibimanuka, Abami b'Umushumi, Abami b'Ibitekerezo.
IbimanukaDuhereye ku Nkomoko y'Abanyiginya, Shyerezo Nkuba, dore amazina Ibimanuka:
- Syerezo Nkuba
- Kigwa
- Muntu
- Kimanuka
- Kijuru
- Kobo
- Merano
- Randa
- Gisa
- Kizira
- Kazi
- Gihanga
Uyu mubare wa 12 tuwugeraho iyo tubabariyemo Shyerezo Gihanga. Ariko dushobora kutababariramo. Uti kuki? Nti kubera ko Shyerezo, n'ubwo ari we Se w'Abami bose, ni "Umwami wo Hejuru, kandi ntiyigeze amanuka, ngo abe yabarirwa muri ibyo Bimanuka. Gihanga na we akaba yari Ikimanuka ku bwa se, ariko nyina ari Umusangwabutakakazi, utari Ikimanuka. Wakuramo ayo mazina yombi rero, umubare w'Ibimanuka ukaba 10.
Ibi by'imibare ariko na none ni ibya kizungu. Iyo bavuga amazina mu kinyarwanda, bayavuga nyine nk'ibisekuruza, batya:
"Gihanga ni uwa Kazi ka Kizira cya Gisa cya Randa rya Merano ya Kobo ka Kijuru cya Kimanuka cya Muntu wa Kigwa cya Nkuba, ari we Shyerezo".
Iyo bageze aha, bongeraho iri jambo:"Ngaho iyo mwamaMukuru wa SamukondoMu mizi yanyu mikuru".
Ibi rero ni ibivugirwaga mu mihango y'Ubwimika, babwira Abami bati "Aho mw'ijuru kwa Shyerezo ni ho mukomoka, kandi ni yo mwama", kuko Abami bahorana n'Imana. Ni nako baramutswaga, ngo "Gahorane Imana, Nyagasani!"
Nimureba mu Nganji Kalinga, aho Kagame asobanura uko yabwiwe Ubucurabwenge, murasanga aho avuga ko bwamenywaga na benshi batari Abacurabwenge, nabo bakajya babuvuga. Kandi koko nta banga ryabagamo: ibi bisekuruza Abami babaga babisangiye n'abandi banyarwanda benshi bahuje ubwoko, kandi byabaga ari ibintu bigenewe Rubanda, bigangazwa ku Karubanda, Abami bamaze kwima, ngo igihugu cyose kibamenye amavo n'amavuko.
Hari n'ubundi buryo bwo kuvuga aya mazina, bije nk'uca umugani:
- Inkomoko y'Abami n'Abantu ni Shyerezo
- Shyerezo yabyaye Kigwa
- Kigwa abyara Muntu
- Muntu abyara Kimanuka
- Kimanuka abyara Kijuru
- Kijuru abyara Kobo
- Kobo abyara Merano
- Merano abyara Randa
- Randa abyara Gisa
- Gisa abyara Kizira
- Kizira abyara Kazi
- Kazi abyara Gihanga cyahanze inka n'ingoma
Imibare na none ni twe tuyiyongereyeho, kugira ngo twerekane uko bigenda biringanira, uko bivuzwe kwose.
AbagabekaziNta Bagabekazi kandi bavugwa ku ngoma z'Ibimanuka, usibye Nyina wa Kigwa, ari we Gasani, Umwamikazi wo mw'Ijuru, na Nyina wa Muntu, Nyampundu, ari na we mushiki wa Kigwa. Nta wundi bongera kuvuga, kugeza kuri Nyina wa Gihanga. Muntu yari afite mushiki we akurikira, Sukiranya, imfura ya Kigwa, waje kurongorwa na Sewabo Mututsi, babyarana Serwega na Mukono na Muha, ari bo Ibibanda bikomokaho. Ibibanda ni bwa bwoko bubyara Abagabekazi. Ibibanda biba bine: abo tuvuze batatu bakomoka ku Bimanuka - Abega, Abaha n'Abakono - ubwoko bwa kane bukaba ubwo mu Basangwabutaka. Abagabekazi ba mbere bavukaga mu miryango y'Abasangwabutaka, b'Abazigaba n'abandi Basinga. Mwibuke kandi ko Kagame yatubwiye ko Abazigaba, hamwe n'Abarenge, mbese n'abandi benshi mu Basangwabutaka, ari imiryango y'Abasinga.
- Nyirarukangaga nyina wa Gihanga yari umukobwa w'Abasinga b'Abazigaba bo mu Mazinga ya Mubari, Nyamigezi ya Kabeja.
- Nyina wa Kanyarwanda Gahima, mwene Gihanga, yari umukobwa wa Jeni rya Rurenge rwa Kabeja.
- Nyina wa Ruganzu Bwimba yari Umusingakazi
- Nyirarumaga, wa Mugabekazi wimanye ingoma na Ruganzu Ndori, yari Umusingakazi.
Ariko uwo ni we wabaye uwa nyuma: kuva kuri Ruganzu Ndori, Abasinga ntibongeye gusubira ku ngoma. Bashimbujwe Abagesera.
Abami b'UmushumiAbami b'Umushumi bakomoka kuri Gihanga. Se wa Gihanga, Kazi, yari Ikimanuka nk'uko twabivuze. Ubwo rero Gihanga yari "ikivange" cy'Ikimanuka kiva mw'ijuru, n'Umusangwabutakakazi.
Dore Abami b'Umushumi, n'Abagabekazi babo:
- GIHANGA Ngomijana + Nyiragihanga Nyirarukangaga
- Kanyarwanda Gahima + Nyirakanyarwanda Nyamususa
- Yuhi Musindi + Nyirayuhi Nyamata
- Rukuge + Nyirarukuge Nyirankindi
- Nyarume + Nyiranyarume Nyirashyoza
- Rumeza + Nyirarumeza Kirezi
- Rubanda + Nyirarubanda Nkundwa
- Ndahiro Ruyange + Nyirandahiro Cyizigira
- Ndoba Samembe + Nyirandoba Monde
- Nsoro Samukondo + Nyiransoro Magondo
- Ruganzu Bwimba + Nyiraruganzu Nyakanga
- Cyirima Rugwe + Nyiracyirima Nyakiyaga
Uku ariko si ko Kagame yabyanditse: n'ubwo atandukanya ibyo bice bitatu - Ibimanuka, Umushumi, Ibitekerezo - akavuga n'uko bihererekanya, aho yandikiye amazina yabo ntiyagiye ayatandukanya atyo, ahubwo yayashyize hamwe. Kandi hari n'ayo yagiye areka, akayakuramo, ngo n'iby'amarenga. Icyiza cye ariko ni uko atubwira aho Abacurabwenge bo bayashyiraga, akanatubwira n'igitumye ayakuyemo. Ubanza rero twayasubizamo yose, kuko mu by'ukuri ayo azina yose arimo amarenga. N'irya Gihanga ni amarenga, ashaka kutwumvisha ko ari we wahanze byose. Dukuyemo amazina afite icyo aduciraho amarenga, ngira ngo ntaryo twasiga.
Ikindi, turayavuga tuyashyize muri ibyo bice bitatu, dukurikije ibivugwa mu Bitekerezo no mu Migani, mu Bisigo no mu bindi bya Kinyarwanda. Tuzi twese ko Ibimanuka bitangirira kuri Kigwa mwene Shyerezo, bigaharagarira kuri Gihanga cya Kazi. Ubwo hakaba hatangiye Ab'Umushumi, kuzageza kuri Nsoro Samukondo n'umuhungu we Ruganzu Bwimba. Ab'Ibitekerezo rero bagatangirira kuri Cyirima Rugwe, ikimenyetso cyabo kikaba gukurikirana kwa kundi muzi, babisikana batya:
Cyirima - Kigeri - Mibambwe - Yuhi - Mutara - Kigeri - Mibambwe - Yuhi - Cyirima - Kigeri - Mibamwe - Yuhi - Cyirima - Kigeri -etc.
Ubwo buryo mu kizungu babwita "succession en spirales cycliques", ou "en cycles spiralés". Aho rero ntawakwibeshya. Icyakora Kagame yakuyemo amazina abiri, avuga ko yari ay'abami b'inzibacyuho (Karemera Rwaka) cg se bateemewe (Mibambwe Rutarindwa), ariko ibyo ntawabikurikiza: ibyo ari byo byose, babaye abami b'Urwanda, nta mpamvu yo kubakuramo. Dore amazina y'abo Bami:.
Abami b'Ibitekerezo1. Cyirima Rugwe + Nyiracyirima Nyakiyaga2. Kigeri Mukobanya + Nyirakigeri Nyankuge3. Mibambwe-Mutabazi Sekarongoro + Nyiramibambwe Nyabadaha4. Yuhi Gahima + Nyirayuhi Matama
Ndahiro Cyamatare + Nyirandahiro NyirangaboRuganzu Ndori + Nyiraruganzu Nyirarumaga
1. Mutara Semugeshi + Nyiramavugo Nyirakabogo2. Kigeri Nyamuheshera + Nyirakigeri Ncenderi3. Mibambwe-Mutabazi Gisanura + Nyiramibambwe Nyabuhoro4. Yuhi Mazimpaka + Nyirayuhi Nyamarembo
Karemera Rwaka + Nyirakaremera Rukoni
1. Cyirima Rujugira + Nyiracyirima Kirongoro2. Kigeri Ndabarasa + Nyirakigeri Rwesero3. Mibambwe Sentabyo + Nyiramibambwe Nyiratamba4. Yuhi Gahindiro + Nyirayuhi Nyiratunga
1. Mutara Rwogera + Nyiramavugo Nyiramongi2. Kigeri Rwabugiri + Nyirakigeli Murorunkwere3. Mibambwe Rutarindwa + Nyiramibwambwe Kanjogera4. Yuhi Musinga + Nyirayuhi Kanjogera
1. Mutara Rudahigwa + Nyiramavugo Kankazi2. Kigeri Ndahindurwa + Nyirakigeri Mukashema
Murebye mu Nganji Kalinga, cyangwa se no mu bindi bitabo bya Padri Kagame, muzasanga avuga ko Umugabekazi nyina wa Ruganzu Ndori ari Nyiraruganzu Nyabacuzi. Uwo koko yari nyina wamubyaye mu nda (ku by'umubiri). Ariko tuzi ko Ndori yimye nyina yarapfuye: yaguye muri ya ntambara y'Abashi, ha handi Mu Miko y'Abakobwa, ajyana n'abandi Bamikazi, n'abagore n'abakobwa bose bari kumwe. Kubera rero ko Nyabacuzi atiyimye ingoma, ntitwavuga ko ari we Mugabekazi wa Ruganzu Ndori. Iyo Umwami yimaga atagifite nyina, bamushakiraga undi mugore w'iwabo wa nyina, kuko nyine ari uwo muryango wabaga uramukiwe ingoma, akaba ari we umubera umubyeyi, akaba Umugabekazi w'Urwanda. Ibisekuruza by'uwo Mugabekazi rero byabaga ari bimwe n'iby'uwabyaye Umwami mu nda.
Icyakora Ruganzu bavuga ko ari we wihitiyemo nyina, kandi atari no mu bwoko buramukiwe, kuko yari Umusingakazi, kandi icyo gihe ingoma yari iy'Abakono. Yihitiramo Nyirarumaga, umukobwa w'Abasinga, kandi bari baraciwe ku ngoma na Ruganzu wa mbere, Bwimba, kubera ubugome bari bagize kuri iyo ngoma. Ruganzu Ndori ibyo ntiyabikurikiza, ahitamo uwo Musingakazi Nyirarumaga, kubera akamaro yari yamugiriye, amuhisha abanzi, akanamucisha muri wa Mwobo w'Inyaga, akazatunguka i Rwanda. Ibyo tuzabivuga mu magambo arambuye nitugera ku gitekerezo cya Ruganzu Ndori. Ng'iyo imhavu umuntu atashyiraho iryo zina rya Nyabacuzi.
Nyamara ntitwahita tubyemeza, kuko hari icyo tutazi: ese iyo Umwami yimanaga n'umugore utari nyina, bamwtiriraga uwo agiriye mu cyimbo, izina rye bwite akarireka, mbese n'ubwoko? Nihagira ubiturusha yazatubwira. Ibyo ari byo byose, uwo Mugabekazi yagize akamaro cyane, aba Umubyeyi w'Urwanda, aba n'Umwigisa mukuru warwo. Mu nkuru ye (reba mu gitekerezo cya Ruganzu), tuzakoresha izina rye, kuko ari ko bivugwa nyine. Nihagira utubwira ko mu Masekuruza izina rigomba kuvugwa ari Nyabacuzi, tuzabihindura.
Ikindi twahindura ku byo Padri Kagame yanditse, ni kwa guha Abami inomero, nka Kigeri Mukobanya akamwita Kigeri II, Yuhi Musinga akaba Yuhi IV, bityo bityo. Ibi rero ntibiri mu byo Abacurabwenge bamubwiye, ntiyanabyanditse mu Masekuruza y'Abami. Ni we wabyishyiriyeho, abona ko bifite akamaro mu gutandukanya Abami bitiranwa. Ariko ubanza atari ngombwa, kuko buri mwami aba afite izina rye bwite, bita izina ry'ubututsi, rimutandukanya n'abandi bami basangiye iry'ubwami. Izo numero ahari uwashaka yazireka.
Ngayo amazina y'Abami n'Abagabekazi b'Urwanda. Nihagira ufite igitekerezo yatwungura, azatubwire, dukosore ibi cyangwa se tubyongere.

robotstxt: allowed

filter: keep


text:
Hari ababyeyi bemerera abana ibintu byose (permissive parent) . Bene aba babyeyi bajya gusa n’ababyeyi batagira icyo bitaho(careless parents) gusa icyo twabavugaho ni uko usanga bo bemerera abana ibyo ari byo byose byaba byiza cyangwa bibi.
Uyu munsi Muhimakazi Diane umubyeyi w’inararibonye mu gukurikirana abana aratubwira uko ibibaranga n’ingaruka ziba ku bana :
Nk’urugero umwana ashobora gukora ikosa aho kumuhana ugasanga umubyeyi ari kwisekera cyangwa agahora amubwira ngo ndaza kuguhana maze bikarangira gutyo.
Amwemerera ibintu bidashobotse : niba ari ukurira mu buriri cyangwa kudasasa ugasanga umubyeyi byose yarabyemeye mbese umwana icyo akoze cyose baracyacyira bakamwihorera nta menye ko ari kiza cyangwa ari kibi.
Ingaruka ku bana : Icyo gihe abana usanga bikorera ibyo bashatse kuko baba baramaze kubamenya , niho hahandi usanga umwana avuga ngo mama ntacyo antwara kuko iyo yavuze ngo arankubita ntabyo akora.Undi ati papa ndamuzi ntacyo antwara buri gihe ndabikora akanyihorera.
Ingaruka zibaho ni uko usanga umubyeyi icyo gihe ntacyo aba akimaze mu bijyanye no gutanga uburere ku mwana kuko inshingano ze ntacyo aba azikoraho.
Inama bagirwa
Biragoye gutanga inama kuri bene uyu mubyeyi dore ko hari ababa bumva ko ari ugutetesha umwana cyangwa se ari ukumugaragariza urukundo .
Muri make bene aba babyeyi basabwa guhindura imirere yabo barebera ku yindi miryango ifite abana bahawe uburere nyabwo.Diane agira ati” bene abo babyeyi bafite amaso ,nabo bareba uko abandi barera n’ubwo babyirengangiza,ni byiza rero gukanguka bakabona ko bahemukira abana babo kuko uko ari nako bazarera abo bazabyara.”
Na none ariko kubikosora ntibivuga ko bazatangira guhakanira abana mu byo babasabye byose. Bagomba kwirinda kugwa mu mutego w’ababyeyi bakaze cyane bakamenya gushyira mu gaciro barera abana.
Ingaruka zo kwemerera abana byose
Hari ababyeyi bemerera abana ibintu byose (permissive parent) . Bene aba babyeyi bajya gusa n’ababyeyi batagira icyo bitaho(careless parents) gusa icyo twabavugaho ni uko usanga bo bemerera abana ibyo ari byo byose byaba byiza cyangwa bibi.


text:
Minisitiri Musoni yemeje ko imbogamizi mu mihigo yahizwe zidateye ubwoba
Nyuma y’igenzura ry’imihigo ryakorewe mu nama yahuje abayobozi b’Intara n’Uturere na Minisiteri y’Ubutegetsi bw’Igihugu kuri uyu wa Gatanu tariki ya 28 Ukuboza, hagaragajwe ko usibye Akarere ka Kayonza nta mbogamizi zizabuza kwesa imihigo yahizwe. Minisitiri w’Ubutegetsi bw’Igihugu, Musoni James, avuga ko imihigo igenda neza, uretse muri Kayonza yahuye n’ikibazo cy’amapfa.
Ibindi Musoni yagaragaje nk’imbogamizi mu mihigo, ni abafatanyabikorwa bataratanga umusanzu bemeye, n’inzego zimwe za leta (...)
Nyuma y’igenzura ry’imihigo ryakorewe mu nama yahuje abayobozi b’Intara n’Uturere na Minisiteri y’Ubutegetsi bw’Igihugu kuri uyu wa Gatanu tariki ya 28 Ukuboza, hagaragajwe ko usibye Akarere ka Kayonza nta mbogamizi zizabuza kwesa imihigo yahizwe.
Minisitiri w’Ubutegetsi bw’Igihugu, Musoni James, avuga ko imihigo igenda neza, uretse muri Kayonza yahuye n’ikibazo cy’amapfa.
Ibindi Musoni yagaragaje nk’imbogamizi mu mihigo, ni abafatanyabikorwa bataratanga umusanzu bemeye, n’inzego zimwe za leta zitaratanga ubufasha zigomba. Akomeza avuga ko n’ubwo hari izo mbogamizi, bifite igaruriro, kandi hari icyizere ko n’umusaruro uzaba mwiza mu bihe by’ihinga bitaha.
Ku kibazo cy’ikiri gukorwa mu kugoboka abaturage bugarijwe n’amapfa aho gutegereza ko umusaruro waba mwiza mu kindi gihembwe cy’ihinga, Guverineri w’Intara y’Iburasirazuba, Uwamariya Odette arema agatima abaturage.
Avuga ko mu bindi bihe by’ihinga abaturage babashije kweza bityo hakaba hari abagifite imyaka. Mu mirenge yegereye Akagera ahavugwa amapfa cyane, ngo bakanguriye abaturage guhinga imyaka ishobora guhangana n’izuba.
Ku kibazo cy’ibikorwa byihariye byaba byaragenewe Intara zagaragajwe ko zasigaye inyuma kurusha izindi, Minisitiri Musoni yasobanuye ko gusigara inyuma byaterwaga ahanini n’ibikorwaremezo bitari bimeze neza kandi izo mpamvu ngo zakuweho.
Musoni yongeyeho ko hari amafaraga asanzwe agenerwa Uturere dufite ubukene burenze 50%, kandi hari n’amafaranga yashyizweho azajya ahabwa abaturage bafite imibereho mibi.
Imihigo ni uburyo abayobozi bagaragaza ibikorwa bazakora mu mwaka. Kugenzura uko imihigo ishyirwa mu bikorwa byo ni igikorwa cya buri mezi atandatu.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Nyamagabe: Akarere karashimwa aho kageze kesa imihigo.
Kuri uyu wa kane tariki ya 17/01/2013, itsinda rigizwe n’abantu baturutse muri minisiteri y’ubutegetsi bw’igihugu (MINALOC) n’intara y’amajyepfo ryaje mu karere ka Nyamagabe mu rwego rwo kureba uko akarere gahagaze mu mihigo y’umwaka wa 2012-2013, ibibazo bigaragaramo ndetse n’uko byakemuka, rikanatanga inama kugira ngo imihigo izabashe kugerwaho neza nk’uko akarere kayisinyiye imbere ya Nyakubahwa Perezida wa Repubulika.
Umuyobozi w’iri tsinda akaba n’umuyobozi wungirije w’ikigega gishinzwe gutera inkunga uturere n’umugi wa Kigali (RLDSF), Sibomana Saïd yatangaje ko uru ruzinduko rwabo rutagamije gutanga amanota ahubwo ari ubufatanye no kureba uko imihigo yazagerwaho 100%.
Sibomana yagize ati: “Ikigamijwe si ugutanga amanota ahubwo ni ubufatanye no kureba niba nta mbogamizi kugira ngo zimenyekane n’aho zituruka bityo zizashakirwe umutiâ€.
Sibomana yatangaje ko hari inama iri gutegurwa ku rwego rwa za minisiteri bityo imbogamizi zizagaragara muri iri suzuma ababifitemo uruhare bakazahwiturwa.
Umuyobozi w’akarere ka Nyamagabe, Mugisha Philbert atangaza uko imihigo ihagaze ku rwego rw’akarere, yatangaje ko mu mihigo 55 akarere kahize itatu gusa ariyo itaratangira harimo nko gupima umusaruro w’imyaka ndetse no guhinga ingano, ariko gahunda y’ishyirwa mu bikorwa ikaba ariko ibiteganya bityo hakaba nta kibazo kirimo.
Kugeza ubu imihigo 39 iri mu ibara ry’icyatsi bivuga ko iri hagati ya 50% na 100% harimo n’iyamaze kugerwaho 100%, imihigo 10 iri mu ibara ry’umuhondo hashyirwamo imihigo iri hagati 20% na 49%, naho imihigo itatu gusa ikaba ariyo iri mu ibara ry’umutuku ifite munsi ya 19% mu mezi atandatu ya mbere.
Sibomana wari ukuriye iri tsinda yashimiye akarere ka Nyamagabe kuba gahagaze neza mu mihigo agira ati: “ikigaragara ni uko inzira mo ari nziza kuko imihigo myinshi mumaze kuyesa. Biragaragara y’uko mu mihigo 55 iyo umuntu amaze kugera mu cyatsi mu mihigo 39 mu mezi atandatu abanza aba ageze ku rwego rwizaâ€.
Iri tsinda kandi ryatanze inama yo kunoza ihererekanyamakuru no gutanga amaraporo kugira ngo ibikorwa bakora bimenyekane kimwe mu nzego zitandukanye, gushyira ingufu mu bukangurambaga kugira ngo abaturage bose bitabire ubwisungane mu kwivuza, gushyira mu bikorwa imyanzuro y’umugenzuzi mukuru wa leta, n’ibindi bitandukanye.
Umuyobozi w’akarere ka Nyamagabe yashimiye inama akarere kagiriwe n’iri tsinda kandi aryizeza ko zizashyirwa mu bikorwa.


text:
Isi itatswe amabara anyuranye bikaba aribyo bituma isa neza uku tuyibona ndetse tukayishimira. Hari amabara atandukanye rimwe na rimwe akaba agenderwaho mu kugena ibyo umuntu yambara cyangwa ataka aho aba cyangwa akorera. Ese waba wari uzi impamvu yo gukoresha ibara runaka icyo bisobanura cyangwa bishushanya.
Dore ubusobanuro bw amwe mu mabara y’ingenzi na byinshi biyerekeyeho utari uzi:
Ibara ry’umutuku.” Iri bara kenshi rikunze gukoreshwa rishushanya umuriro,amaraso, urukundo rw’ikintu runaka, ikindi umutuku werekana ibintu bitandukanye , muri ibyo twavuga :inyota yo gushaka gukora ikintu runaka,Uburanga, urukundo n’ibindi. Umubumbe wa Mars bakaba berekana ko ufitanye isano n’ibara ritukura. Ibiribwa bitukura byongera imbaraga, Bikarinda indwara, bikongera libido.
Amabara yose aba afite imibare basa n’abayitirira, Ibara ritukura ryo rikaba rigereranywa n’ umubare rimwe (1). Indango y’iri bara igira iti” ndatwika.”
Oranje: iri ni ibara ryiza cyane rikaba risa n’uruvange rw’ibara ry’umuhondo n’umutuku. Iri bara riranga ibyishimo, ubushake;ubusabane n’abandi, n’ubwenge. Iri bara rikaba rigereranywa n’umubumbe wa Mercure. Iribara rikaba ifite ikimenyetso cya Gemini. Kubyerekeye imibare Iribara rikaba rigereranywa n’umubare kabiri cyangwa kane. Gukoresha ibara ritukura byerekana gutanga ubufasha mu gufata ibyemezo. Indango y’iri bara igira iti “ndihagije.”
Umuhondo: Umuhondo ni ibara rikunze gukoreshwa bashushanya izuba.Iri bara rikoreshwa mu kwerekana, ubwirinzi, ubwenge, ibyifuzo byiza n’umucyo.
Izuba rikaba rigereranya na Luminari cyangwa izuba. Ikimenyetso cy’ umuhondo kikaba ari Leo. Mu mibare umuhondo ukoreshwa ushaka gusobanura rimwe cyangwa gatatu. Gukunda kurya ibiribwa byiganjemo ibifite ibara ry’umuhondo bifasha mu kurwanya ibibazo byo kurwara amaso, abakunda gukoresha iri bara usanga barangwa no kwigirira icyizere, no gutumanaho byoroshye. Indango ikaba ari “ni ndashyigikiwe.”
Icyatsi kibisi: iri bara rikunze ku garagaza ibyatsi cyangwa ibimera. Rikunze gushushanya urubyiruko, amarangamutima, gukura; ubuzima bwiza, imiterere. Imibumbe ishushanywa n’icyatsi ni Isi na Venusi. ikirango cya zodiac ni libra taurus. Icyatsi kibisi kikaba gifitanye isano n’imibare ya kane na gatandatu. Ibiribwa byiganjemo n’ibara ry’icyatsi bifasha kugira ubuzima bwiza, indango ni” ndemewe”. (I’m accepted).
Ubururu: ubicu bisobanura neza ubururu: ubururu bwerekana ahantu hafunguye, ubwigenge no kwibaza ibihenze. Ubururu bukaba bwitirirwa umubumbe wa Juputeri. Ikirango cyayo ni Sagittarius naho umubare uhuzwa n’ibara ry’ubururu ni gatanu. gukoresha ibintu byiganjemo ubururu bivura ibyiyumvo bikabitera gukora neza. Abantu bakunda ubururu bakunze kurangwa n’ubushobozi bwo kubasha kwisobanura. “Indango ni ndahenze”
Indigo: iri bara kuribonera ikinyarwanda ntibyoroshye, ariko ni ibara rijya gusa n’ubururu. Indigo igaragaza gushikama mu kintu. Mu byo babashaka kwerekana harimo: amarangamutima, imbaraga, ubwishongore n’ubwiganze. Imibumbe bijyana twavuga Ni Naputine na Saturune. Ikimenyetso ni capricorne na Pisces. Imibare indigo ishushanya ni gatanu na karindwi. Umuntu ukunda gukoresha ibara rya indigo bibabishatse kwerekana umuntu ukomeye ku ntego ze. Ufasha abandi kuvura ibikomere bya roho cyangwa byo mu mwuka. Indango ni “ndahamye.”
Move(rose) ni ibara rikuze benshi bakunda iri bara ritwibutsa ibijyanye na roho no gusangizanya ibyiyumvo, ubuyoboke n’amahoro. Umubumbe bihuye ni Uranusi n’ukwezi.
Ikimenyetso ni Aquarius na cancer. Imibare bitirira iri bara ni 7 na 12. Abantu bakunda gukoresha iri bara barangwa imico yo kurwanirira abandi no kubumva. Indango ni ndi umunyempinduka.
Umukara: iri bara rikunze gukoreshwa bagaragaza umwijima. Iri bara rigaragaza imbaraga, ubuvumbuzi; gutuza, kutagira imbabazi. Umubumbe berekana ko bifitanye isano nka saturne na pluto. Ikimenyetso ni capricorne na scorpio, umuntu ukunda gukoresha umukara akunze kurangwan’umutuzo gutuza, kurinda. Indango ni “singira iherezo.”
Umweru: umweru usobanura ubuhanga n’umucyo n’intungane imyumvire yo ku rwego rwo hejuru. Ibara ry’umweru rikaba rifatanye isano n’imibumbe nka Mercure. Igikimenyetso ni Virgo. Imibare bijyana ni 1 na 7. Abantu bakunda umweru bashyira imbere isuku ibintu iri ku murongo, “ndarabagirana.”
Aya mabara ukunze gusanga umuntu ahitamo imyenga yambara rimwe na rimwe yitaye ku bwiza bw’ibara runaka cyane cyane ababa bashaka kujyanisha. Ni byiza rero kumenya ubusobanuro w’ibara runaka n’icyo risobanura kugirango bigufashe kuenya ubutumwa bitanga doreko buri kintu cyose gikozwe, kibaye kiba gifite ubutumwa gisigira ikiremwamuntu.


text:
Inshuti za hafi z’uyu mukecuru zatangaje ko zacanye umubare wa buji zingana n’imyaka amaze ku Isi mu birori byo kwizihiza isabukuru ye y’amavuko.
Emma Morano si umwe mu bakuze ku Isi gusa bakiriho kuko ari no mu bantu bake bavutse mu kinyejana cya 19 ugihumeka umwuka w’abazima.
Uyu mukecuru yavutse kuya 29 Ugushyingo 1899, yizihije imyaka 117 amaze ku Isi imbere ya camera z’ibitangazamakuru bitagira ingano.
Ibanga rya Emma Morano wiswe nyirakuruza w’Isi
Itangazamakuru ryo mu Butaliyani ryamwise nyirakuruza w’Isi, ndetse yanditswe mu gitabo cy’abaciye uduhigo ku Isi Guinness de Record, nk’umuntu ukiriho ufite imyaka myinshi muri Gicurasi 2016, ubwo yari afite imyaka 116.
Icyo gihe atangazwa nk’umwe mu bakuze bakiriho yagize ati “ Ijambo ryanjye navuga n’uko mfite imyaka ingana n’imwe mu misozi.”
Igitangaza benshi kuri uyu mukecuru n’uko agikomeye, yambara neza bya gisirimu, kandi afite imbaraga ku buryo byanatumye akorwaho ubushakashatsi na Kaminuza yigisha iby’ubuvuzi ya Havard iherereye i Boston, bapima amaraso ye.
Emma Morano yatangarije ikinyamakuru La Republica dukesha iyi nkuru ko kuri we yibanda ku bintu bike mu buzima bwe bishingiye ku gufata ifunguro riboneye rya buri munsi, kuva ku myaka ye 90.
Yagize ati “Mu gihe cyo gufata ifunguro rya mu gitondo, ndya umugati, nkanywa amata cyangwa amazi. Ku manywa mfata amagi abiri mabisi na rimwe rihiye, nk’uko nabitegetswe na muganga ubwo nari mfite imyaka 20.”
Yakomeje agira ati " Mu gihe cyo gufata ifunguro ryo ku manywa, ndya amakaroni, inyama ziseye, naho saa sita nkanywa amata."
Emma umwe mu babayeho ibinyejana bitatu bakiriho
Ntabwo ari igitangaza ku muryango w’uyu mukecuru, wavutse ari imfura mu bana umunani kwizihiza isabukuru y’imyaka 90 cyangwa 100 kuko bimaze kuba nk’umuco.
Emma ufatwa nk’ukuze aracyafite igihe kugira ngo akureho agahigo ko kumara igihe kinini ku Isi gafitwe n’Umufaransakazi, Jeanne Louise Calment, witabye Imana mu 1997, agejeje ku myaka 122, uyu azwi nk’umwe mu babayeho igihe kirekire kuva Isi yaremwa.
Emma Morano yavutse mu mwaka Valdemar Poulsen, yavumbuyemo [Magnétophone] manyeto zakoreshwaga mu kwerwekana film. Mu 1926 hagati y’intambara ya mbere n’iya kabiri y’Isi, yashyingiwe na Giovanni Martinuzzi, babyarana umwana ariko aza guhita yitaba Imana akiri muto. Nyuma y’igihe yaje gusaba gatanya atandukana n’umugabo we.
Nyuma y’igihe kirekire akora mu ruganda rukora imyenda, ku myaka 75 yasezeye mu kazi ajya mu rugo aho avuka mu gace ka Piémont.
Ku munsi we w’amavuko yagize ati “ Meze neza cyane kandi nizeye ko bizakomeza, turacyari kumwe.”


text:
Yesu aramubaza ati “Ntimwakize muri icumi? Ba bandi icyenda bari he?” Luka 17:17.
Mu gace kamwe kari hagati y’i Samariya n’I Galilaya, hari ababembe icumi. Iyi ndwara yabateye gukurwa mu bandi bantu. Ubusanzwe ntibyari byemewe ko umubembe aba mu bandi bantu bazima kugira ngo atabibanduza.
Iyi ndwara kandi ntiyakiraga; bivuze ko batashoboraga kugera mu bandi bantu ukundi.
Abantu b’icyo gihe bafite ibintu bazirirzaga birimo ibibembe, amaraso ndetse n’intumbi. Ibi byose barabitinyaga kuburyo kimwe muri byo kuwo byabayeho atashoboraga kwegerwa.
Aba Yesu yakijije bari baracitse intege; bari mu gahinda kuko ntawabikozaga. Nta kizere cy’ahazaza bari bafite. Ariko bagiye kubona, babona hari itsinda ry’abantu babegeraga. Nabo bararyegera. Muri iryo tsinda ry’abantu, harimo Umwana w’Imana Yesu Kristu.
Yesu dukwiye kumukundira ukuntu nubwo umubare w’abakunena wagwira abirengaho akagusanga. Hari ubwo ugera mu gihe cyo kunenwa Yesu yaza ntibimukange ukabona arakwegereye.
Babonye Yesu atambuka bagira ukwizera; baramwinginga ngo abakize. “Mutware Yesu tubababarire.” Luka 17:13.
Nawe yabagiriye impuhwe arabakiza, ubundi abohereza ku mutambyi kugira ngo abasuzume. Bibiliya ivuga ko bakigenda bahise bakira.
Umwe muri bo asobanukirwa neza ko kuba yakize hari uwabikoze. Yagarutse gushima Yesu. Yikubise ku birenge bye ubundi aramushima. Nta kiguzi yari afite, ariko yari ashoboye byibura kumubwira ati “Urakoze.”
Ariko ku bandi icyenda nta kindi bibiliya ibavugaho, gusa bo ntibagarutse gushima. Ahari wenda bari babonye uburyo bwiza bwo gukora ibyo batakoze igihe bari barwaye. Cyangwa ari wo mwanya bari babonye wo kubaho mu buzima bushimishije no kwibagirwa ingorane bari baratewe n’ibibembe.
Ibibembe bishushanya icyaha, gitandukanya umuntu n’Imana. Ntihariho umuti cyangwa ikindi kintu cyose cyabasha gukiza umuntu icyaha. Nta byiringiro by’umunyabyaha. Gukira no kubababrirwa ibyaha kwacu bibonerwa mu Mwami Yesu Kristu.
Ikindi ineza yose Yesu yakugirira ujye uyizirikana ugaruke kumushimira, kuko n’abantu bagize neza barashimirwa nkanswe Yesu ugutabara ntawe ukikureba.


text:
Ibi babisabwe n’Umuyobozi ushinzwe Igenamigambi n’Ikurikiranabikorwa muri Minisiteri ya Siporo n’Umuco, Uwiringiyimana Callixte. Hari ku wa 3 Kanama 2016, mu birori by’Iserukiramucyo Nyafurika ry’Imbyino (FESPAD) byabereye mu Karere ka Rusizi.
Uwiringiyimana yasobanuye ko mu Rwanda hari abahanzi batandukanye ariko ubuhanzi bwabo bukaba bushingiye mu kwigana iby’abandi, nyamara i Rusizi ngo haboneka imbyino n’indirimbo z’umwihariko zabateza imbere baramutse babikoze neza bitari mu kajagari, akaba yabasabye kubikora kinyamwuga.
Yagize ati “Uyu munsi hari abacuranzi batandukanye ariko bashingiye ku gukopera iby’abandi. Rusizi yo ifite umwihariko: twavuga nk’impano zo ku Nkombo zihariye mu gihugu hose, ntekereza ko bazikoresheje neza nta kajagari, byabafasha mu iterambere rishingiye ku muco.”
Umuyobozi w’Akarere ka Rusizi, Harerimana Frederic, na we yashimangiye ko aka karere karimo umuco ushobora kuba ishingiro ry’iterambere ry’abaturage bahereye ku “Basamyi” ba Nkombo bigatuma akarere kaba nyabagendwa kurushaho mu bijyanye n’ubukerarugendo.
Harerimana akomeza avuga ko ibyo bishoboka kuko hari umuhanzi Marchale watangiye guteza imbere umuco w’Abanyenkombo, ubu akaba arimo kuwugaragaza hirya no hino mu gihugu ndetse no hanze yacyo, agahera aho akangurira urubyiruko kubyutsa impano ibarimo.
Yagize ati “Abari hano mwabonye ko hari umuco ushobora kuba ishingiro ry’iterambere ryacu bigatuma akarere kaba nyabagendwa duhereye ku Basamyi ba Nkombo. Ni umwihariko w’akarere kacu mu gihugu, imbyino zabo n’ibihangano tugomba kubikoresha mu iterambere, mu bukerarugendo n’ahandi.”
Bamwe mu batuye ikirwa cya Nkombo bavuga ko bahuriye ku muco wabo wihariye ariko ngo ntubyazwa umusaruro kuko bategerwa kugira ngo babashe gukomeza kuvumbura ubuhanzi bubarimo. Basaba ko ubuyobozi bwabafasha kugira ngo bagire imikorere myiza bave mu kajagari.
Abitabiriye FESPAD bishimiye ibyo birori kuko baboneyemo imico itandukanye batari bazi.
Bamwe mu bitabiriye FESPAD mu karere ka Rusizi, harimo Abasamyi ba Nkombo, Itorero Amasata, umuhanzi Marchale, Itorero ry’Igihugu Urukerereza, Amis de Jeune n’abandi.
Andi mafoto:
Amafoto: Musabwa Euphrem/Kigali Today.


text:
Nyuma yo kurokoka jenoside, Diane Uwase yiciwe abana batatu bahawe uburozi (Igice cya 2)
Mu gice cya mbere cy’ubu buhamya twari twabagejejeho uko Imana yarokoye Uwase Diane, ikamurindira mu busa busa, akarokoka jenoside yakorewe abatutsi muri Mata 1994. Muri iki gice turabagezaho uko ubuzima bwamurebeye bubi akageza ubwo yicirwa abana batatu, ariko Imana ikamushumbusha urubyaro.
Satani ntiyaretse kuduhiga kuko umunsi umwe narose inzozi ngo njyewe n’abana n’ umugabo tuguye mu nyanja nini iratumira nkangutse mbwira umugabo wanjye nti: “Ndose nabi”, ahita ambwira ngo nawe yarose urupfu mu rugo rwacu. Uwo munsi murumuna wanjye ambwira ko yarose inkuba ikubita urugo rwacu tugapfa.
Bukeye mukuru wanjye yaje kudusura agiye gutaha afata umwana umwe muri 4 amujyana iwe abandi bararira ariko aramujyana ararayo ngo yanga kwitahana wenyine.
Bukeye ndi koga muri douche numva umwana muto ari kurira mbwira umukozi ngo arebe icyo abaye agiye asanga aho nasize abana bicaye hari umugore w’ umuturanyi ari mu bana nta kibazo cyari gihari kuko yari asanzwe ahaza buri gihe. Ariko uwo mugore yakundaga kumbaza ibibazo biterekeranye ngo: “Warokokeye he? Kuki ukundana n’ umugabo wawe? Abana bawe babaho bate? Barya iki? N’ ibindi…” ariko numva ari bimwe by’abagore bisanzwe. Nigeze no kumusura iwe nsanga hari agacuma gatogota ndikanga ngira ubwoba.
Ubwo rero umukozi amusanga mu bana arabyihorera byageze nimugobora nari mu masengesho ku rusengero najyanye umwana muto araremba araruka arituma mu gahe gato araremba birenze. Namuzindukanye kwa muganga nyura mu rugo nsanga n’abo nahasize nabo ni uko bimeze, umukozi yashobewe bose yaboroshe.
Kuko uwo muto ari we wari urembye cyane namujyanye kwa muganga bukeye ahita ampfiraho, abandi bana bari babagejeje CHUK barimo serumu, undi nawe ahita apfa, undi mwana nawe wa 3 yaraye ataka cyane ahita apfa. Ubwo nahise ndemba banjyana kwa muganga CHUK mfite umuriro mwinshi bagerageje kumfasha ariko namazeyo ibyumweru 2 itorero ryahise rishaka aho ritwimurira navuye mu bitaro nsanga twimutse.
Abantu baraje bakaduhumuriza bakatubwira ko babonye dufite abandi bana. Wa mukozi w’ Imana wampishe mu ntambara yaraje atujyana mu mahugurwa y’ isanamitima no gukira imvune zo mu mutima ariko njye ihungabana ryanga gukira ibintu byose nkabona biroze, isazi iguye ku kintu nkabona nta cyizere, nari meze nabi namwe murabyumva gupfushiriza abana 3 umunsi umwe birakomeye.
Nyuma byaje kugaragara ko nanjye nari nararozwe mbere ntabizi, abantu barimo nabo dusengana batubwiye ko twakwivuza mu kinyarwanda ariko njye n’ umugabo wanjye dufata icyemezo ngo niba ari ugupfa tuzapfe ariko ntituzajya kwivuza mu miti ya Kinyarwanda (abapfumu).
Imana yaramfashije nongera gusama inda mbyara abandi bana 4 ubu mbese dufite abahungu 5. Imana yacunguye imibabaro yacu idushumbusha abana beza cyane. Ariko ba bantu baturogeye abana bakomeje kutugendaho ariko Imana ikaturokora.
Intambara ya Satani yaje guhindura isura kuko twaje gutura hafi y’urwibutso rwa Gisozi batangira gutera amabuye ku nzu yacu bigera igihe batwicira urugi. Nahoranaga ihungabana meze nabi.
Umugabo wanjye yaje gufata icyemezo atwimurira muri Uganda, umunsi nambutse umupaka numvise umutima wanjye uruhutse cyane ntangira kugira icyizere cy’ ubuzima. Mbere sinabashaga kurara njyenyine ariko umugabo yadusizeyo agaruka mu kazi I Kigali numva nta kibazo mfite, abana bariga neza.
Ibijyanye no gusenga byari bigoye kubona aho dusengera n’abantu twisangamo ariko Imana yampaye itorero ryiza dusengeramo. Uko nagiye mbana n’ Imana ni ko umutima wanjye wagiye ubohoka mbasha kubabarira uwanyiciye abana numva nta rubanza mfite kuko satani azanwa no kwiba, kwica no kurimbura ariko Yesu we yaje kugira ngo intama zibone ubugingo kandi bwinshi (Yohana 10:10).
Nyuma naje gusengerwa kuba umudiyakoni nkora umurimo w’ Imana, umuryango wacu ufite amasezerano meza n’ubwo twanyuze mu bikomeye ariko Imana itubikiye ibyiza byinshi.
Nasoza mbwira abantu bafite ibibazo bitandukanye ko Yesu ari igisubizo kandi abarokotse Jenoside yakorewe abatutsi be guheranwa n’ ibyababayeho kuko Imana igifite imigambi myiza yo kububaka no kubaka igihugu kimwe n’abandi bafite ibigeragezo bitandukanye bihangane Yesu yishimira kudufasha mu mibabaro yacu.
Niba utarasomye igice cya 1 kandi iyi link ugisome http://www.agakiza.org/spip.php?article3320


text:
“…imbere y’Iyo yizeye, ari yo Mana izura abapfuye, ikita ibitariho nk’aho ari ibiriho. ” - Abaroma 4:27
Akenshi iyo twirebye tubona uko turi ariko ntitubona uko twakagombye kuba cyangwa se icyo twavamo ariko Imana yo iyo uturebye ibona uwo turiwe koko . Kristo akibona Simoni yahisemo kumuhindurira Izina amwita Petero bisobanura “Igitare” . Ariko uwo wahoze yitwa Simoni bisobanura “agati gato gakurira mu mazi” ntiyahise aba igitare ako kanya ahubwo yagumye kuba gati gato kahurwaga n’umuyaga.
Igihe Petero yabonaga Yesu agenda ku mazi yamubwiye ati : “Mwami niba ari wowe, untegeke nze aho uri ngendesha amaguru hejuru y’amazi.” Yatangiye kugenda ariko kubera ukwizera kwe guke yagize ubwoba maze ati “Databuja nkiza.” - Matayo 14:28-30.Ikindi gihe Petero yagize ati “Mwami, niteguye kujyana nawe mu nzu y’imbohe ndetse no mu rupfu” (Luka 22:33) ariko nyuma yayo magambo yaje kwihakana Yesu inshuro zigerakuri 3 (Luka 22:54-62).
Nubwo yari ameze nk’agati kari mu mazi ,Yesu we si ko yabibonaga kuko yakomeje kumwita igitare kandi Kristo yakomeje gutera imizi ye kuri icyo gitare kugirango gikomeze gishikame. Petero yageze aho aba igitare koko maze ku umunsi wa Pentekote yarigishije maze abantu 3000 bakira agakiza (Ibyakozwe 2:41). Nibyo koko uwari Simoni yari yabaye igitare.
Yesu ntiyabonye Petero n’agati gateye mu mazi gahuhwa n’umuyaga ahubwo yamubonyemo igitare. Natwe Imana iyo iturebye ibona koko uwo dukwiriye kuba.
Ese natwe twita ibintu uko bikwiriye kwitwa? tubona bandi uko bakwiriye kuba?


text:
Mu nama yahuje ubuyobozi w’akarere n’abakozi bako kuri uyu wa Gatanu, tariki 15 Nyakanga 2016, abayobozi b’inzego z’ibanze basabwe kwirinda kubwiriza abaturage ibyo bazavuga bagamije kubeshya.
Umuyobozi w’aka karere, Sinamenye Jeremie, yagize ati "Dukurikije uko duhagaze, imihigo ntimeze nabi. Abakozi b’ikigo gishinzwe kugenzura imihigo bazadusura kuwa 25 - 26 Nyakanga. Icyo dusaba ni uko abayobozi mufasha abaturage kwitegura abashyitsi ariko mutababwiriza ibyo basubiza bagamije kubeshya."
Umuyobozi w’aka karere Wungirije ushinzwe Iterambere ry’Ubukungu, Murenzi Janvier, avuga ko mu igenzura bakoze, basanze hari abakozi b’akarere mu mirenge batazi imihigo y’akarere kandi iba yavuye mu mirenge ndetse bashinzwe kuyishyira mu bikorwa.
Akarere ka Rubavu kari gafite imihigo 53 kahize mu mwaka wa 2015 - 2016, ariko ibiri iza gukurwamo kuko habuze amafaranga yo kuyishyira mu bikorwa.
Iyo mihigo irimo kubaka umuyoboro w’amazi ya Mavubiro - Nkomane wari gukorwa na WASAC n’undi wo gukuraho amabati ya Fibro-Ciment ariko kubera imbaraga zashyizwe mu kwishyura ibirarane mu bwisungane mu kwivuza, ubuyobozi bukavuga ko bitashobotse kuko amafaranga menshi yashyizwe mu kwishyura imyenda y’ubwisungane mu kwivuza.
Mu mihigo 51 isigaye, ibiri ngo iri munsi ya 60%, iyindi ibiri iri hagati ya 60 % na 79%, naho isigaye yose ikaba iri hejuru ya 90%.
Umuyobozi w’Inkeragutabara mu Ntara y’Iburengerazuba, Br. Gen. Eric Murokore anenga ko hari imihigo itagomba ubushobozi kandi itagerwaho 100% nko kwitabira umuganda n’umugoroba w’ababyeyi, aho biri kuri 84%.
Akarere ka Rubavu gahiga iyi mihigo, kari kiyemeje kuza mu myanya itanu ya mbere mu gihugu. Kuva mu mwaka wa 2006 Aakarere ka Rubavu kajyaho umwanya wa hafi kabonye ni uwa 15 kabonye muri 2014 - 2015.


text:
Dore wowe musore/mugabo ibyo ukwiye kumenya ku rukundo n’abakobwa/abagore. Nubyirengagiza uzisanga uri mu gihombo. Nubiha agaciro bizagufasha gukora ikigereranyo cy’amahirwe ufite mu rukundo urimo cg ushaka kwinjiramo.
(Gusa ibi bigaragara cyane ku bantu bajijutse nk’abanyamujyi, abasobanutse mu byo kubana n’abandi, intellectals naho abo mu byaro bo ushobora gusanga hari impinduka kubera imyumvire:)
Icya mbere: abakobwa bari hagati y’imyaka 18 na 24:
Bikundira umuhungu bazajya baratira urungano. Umuhungu batekerezako bazajya basohokana abandi bakobwa bakamurangarira cyangwa bakagira ishyari.
Akenshi urukundo rwo muri iyi myaka rushirana n’agahararo ariko rurashyuha cyaneeeee. Bakunda kandi umuhungu uteye neza mu gihagararo, uburebure, mwiza ku isura, ibigango,fraicheur etc. Bene abo bakobwa babenguka umuhungu ukunda ibyo bakunda, yaba gusenga, kujya mu tubyiniro, kureba film, kujya muri concert, kuririmba, kubyina, koga muri piscine n’ibindi.
Icyi cyiciro y’abakobwa ntibakururwa cyane n’amafaranga cg ubutunzi nkuko benshi babyibeshyaho. (Mwibuke ko aha tuvuga urukundo nyarwo apana kuryoshya gusa), ahubwo bo bumva ko umusore uteye kumwe nabivuze hejuru ariwe uboneye.
Icya kabiri: abakobwa bari hagati y’imyaka 25 na 35:
Bene aba bakobwa nibo baba batangiye kumenya icyo kubaka aricyo, batekereza cyane ku rugo rwiza kurusha uko bibanda ku byo rubanda bishimira, ahubwo bakibanda cyane ku byazabazanira umunezero bo ubwabo mu bihe bizaza.
Bene aba bakobwa bikundira umusore uzi kwirwanaho, ufite ibitekerezo n’imyumvire bishimiye ku buryo babasha kubakana urugo rugakomera.
Bitewe n’imico bwite ya buri muntu, aha niho usanga ibyiciro bibiri by’abakobwa aho bamwe bitekerereza umusore wagwije amafaranga ariko hakaba n’abandi badatekereza na gato kuri ibyo ahubwo bakareba wa musore ufite ibitekerezo byazabasha kugeza urugo kuri ya mafaranga.
Bene abo bareba ibitekerezo kandi uzanasanga bagira ubwira bwo gukora no kwirwanaho mu gushaka ubuzima, kuburyo baba bifuza wa musore bazuzuzanya bagafatanya kwiteza imbere.
Ngaho nawe niba uri umusore cyangwa inkumi ukaba ufite ukundi ubizi, sangiza abasomyi igitekerezo cyawe!
UMURERWA Yvette
73,983 total views, 43 views today


text:
Kuri uyu wa kabiri tariki 15/02/2016, Imyaka 5 irashize Siriya iri mu bihe by’intambara, byateye umubare munini w’impunzi basiga ibyabo bakerekeza iy’ubuhunzi, cyane cyane abakristo, bamwe baricwa, abandi bagasiga ibyabo.
Iyi ni imwe mu mpamvu abakristo muri iki gihugu no hirya no hino bahisemo kwishyira hamwe bagasengera impunzi zatataniye mu bihugu bitandukanye, muri gahunda yiswe ‘’ PrayForRefugees’’, cyangwa se ‘’Gusengera impunzi’’.
InfoChretienne.com yatangaje ko umuyobozi w’umuryango World Vision Rick Stearns yagize ati ‘’ Abakristo ni umuryango utandukanye. Ibyo akenshi ntitubyemera, ariko nk’abakristo twizera ko umuntu wese yaremwe n’Imana kandi ikaba imukunda. Tugomba gufasha ubababaye wese.’’
#PrayForRefugees ni gahunda igamije gushishikariza no gufasha abakristo gusengra mu bumwe. Iyi gahunda ifite umurongo ukurikira:
Buri wese yaremwe n’Imana kandi imukunda ntacyo ishingiyeho kandi ayifitiye umumaro uhoraho
Tugomba gufasha ubabaye wese, umukene, ukandamijwe, uwo ari we wese aho yaba aturutse hose
Tugomba kubona Kristo mu muntu ushonje, ufite inyota umunyamahanga, uwambaye ubusa, imfungwa
Ikibazo kiri muri Siriya kivuna umutima w’Imana
Uru ruhererekane rw’aya masengesho rwatangiye tariki 10 z’ukwezi gushize kwa 2, umunsi w’ejo tariki 15/03 ukaba wari umwe mu minsi ikomeye y’iyi gahunda.


text:
Uno munsi natekereje ku Itorero nk’umuryango w’Imana abizera bose bisangamo nsanga, tugomba kwiga neza icyo kuba mu Itorero bisobanura. Mu buhanuzi bwa Malaki Imana yari yarasezeranije Isiraheri ivuka ry’umuhanuzi Eliya uzongera gusanganya imitima y’abana niya ba se, bivuga ko yagombaga kongera kurema umuryango. Iri ni iyerekwa ry’uburyo Imana yifuzaga kubaka umuryango nk’uko byari mu bitekerezo byayo kuri Isirayeri. Kuko aho umuryango uri umugisha urahaba. Na none aho umuryango utari umugisha wose nta gaciro ugira.
Nyuma y’ubuhanuzi bwa Malaki, Isezerano rishya ritangira ryerekana umuryango mushya, ariwo muryango w’ ijuru ariwo ugizwe n’Imana data n’umwana wayo Yesu Kristo (Yohana 3:16-17). Ikinejeje kurushaho nuko uwo ariwe wese wemeye uwo mwana akizera izina rye nawe ahabwa ubushobozi ndetse uburenganzira bwo kuba umwana w’Imana (Yohana 1:12-13) .N’ukuvuga ko uwo nawe aba umwe muri uwo muryango w’ijuru utarabyawe n’ubushake bw’umugabo n’umugore ahubwo wabyawe n’Imana.
Yohana yasobonuye cyane ku buryo turi abana b’Imana ( 1 Yohana 3:1-3; 5:1-4), abana mu muryango.
Itorero nyaryo ni umuryango. Ryubatse mu buryo busa n’umuryango wubakitse. Muri buri muryango haba ababyeyi, haba abana, haba abavandimwe. Muri buri muryango buri wese agira uburenganzira n’inshigano. Hatangirwa inyigisho, uburere...discipline. ikibabaje n’uko benshi batagikunda gucyahwa...kurerwa...kumvira...ahubwo bashaka kuba mu Itorero nk’ibyigenge! Wamubwira ikosa akaba acyiyeho! Ibi bigaragara cyane ku bantu bafite impano runaka! Ndashima Imana ko hari abanyetorero bumva umumaro wo kuba umuryango mu Itorero.
Icyampa ukisanga mu muryango ubamo.
Fidèle Masengo, Foursquare Church Kimironko masengof@yahoo.fr


text:
Ndagisha inama:Umugore wanjye yemeye ko yanciye inyuma none kumureka byarananiye
Muri iki gihe usanga umuco wo gucana inyuma mu bashakanye usa naho ari ikintu kigezweho aho usanga bamwe amasezerano ntacyo akivuze imbere yabo.
Bamwe bashakana bishakira imitungo ariko hari n’abashakana ari urukundo bifuza kurambana nk’uko baba barabyemeranyije.
Umwe mu basomyi b’Ikinyamakuru Umuryango yashatse gusangiza abasura uru rubuga ibyamubayeho ndetse asaba ko mwamugira n’inama.
Mu buhamya bwe agira ati’’Bavandimwe basomyi n’abyobozi b’urubuga rwacu ndabashimiye!Nitwa
Kwizera emma nkaba ntuye i kigali ndubatse mfite umugore n’abana babiri tumaranye imyaka ine tubana!
Umugore wanjye aherutse gusambana n’undi mugabo ,mbimenyera mu bantu kuko akururukana n’uwo mugabo nkabimubaza buri gihe akansembera!Bigeze aho abona ko byafashe indi ntera arabinyemerera ati’’yanyirutseho igihe kinini ngeze aho ndemera
tuba incuti tugera n’aho tujya turyamana ati ndetse akenshi tugakorera
aho tutikingiye agera n’aho amutera inda banayikuramo.
Kandi iyo nda nanjye madame yari yambwiye ko ari iyanjye ariko njye ambwira ko inda
yagize ikibazo ivamo!naramwumvise ndamubabarira ambwira ko ubushuti
bwe nuwo mugabo bwashize!
Ariko kuva yabimbwira narabirwaye nta mahoro ndi kwibaza icyo nakora bikanyobera! nkibaza uburyo nzongera kumwizera,nkibaza uburyo nzizera abandi bana tuzabyara niba azaba ari abanjye.
Nkumva nanahemukira uwo muhabara we kuko muzi, byose bikandwanira mu mutima!Ubu n’ibiryo byarananiye nta mahoro!
Mungire inama y’icyo nakora!Murakoze cyane.’’
Ibitekerezo
-
Kwizera Cedrik
15 September 2016 -
Muvandimwe ibintu byose ni ukubabarirana.
Imana yaturemye tuyicumuraho kenshi cyane ntiraduciraho iteka. Nawe rero mwarakundanye gerageza umubabarire kuko yemeye ibyo yakoze. Saba Imana amahoro y’umutima niyo yonyine izagufasha kandi usenge cyane mu kwemera kwawe.


text:
Abaturage batandukanye mu Karere ka Karongi bavuga ko mbere bumvaga ko kwibuka bireba abarokotse Jenoside ariko ubu hakaba hari impinduka.
Bemeza ko ubwitabire muri gahunda yo kwibuka bugenda bwiyongera
Tugirimana Mathias wo mu Murenge wa Rubengera ati:” Hari impinduka mu gahunda yo kwitabira, mbere bigitangira hari benshi bumvaga ko bireba abarokotse Jenoside gusa, ubwo bakabiharira abantu bamwe, ariko ubu bazi ko bireba Abanyarwanda bose muri rusange.”
Birekeraho Egide wo mu Murenge wa Bwishyura na we ati:” Mbere wasangaga abantu n’abitabiriye ibiganiro nk’ibi byo kwibuka batumva akamaro ka byo ahubwo ari ukuzuza umurongo gusa, ariko ndemeza ko n’ubwo atari bose ubu abenshi bumva akamaro k’iyi gahunda.”
Uwimana Anastase umwe mu bamaze gutanga ibiganiro muri gahunda yo kwibuka aho yatanze ikiganiro ku kamaro ko kwibuka avuga ko iki gikorwa gisubiza inzirakarengane zazize jenoside agaciro zambuwe kandi bigatuma n’abarokotse bumva ko batari bonyine.
Ati:” Akamaro ko kwibuka Jenoside yakorewe Abatutsi ni kanini kuko harimo gusubiza agaciro ndetse no kunamira inzirakarengane zazize jenoside muri 1994 kandi n’abarokotse nabo bakabona ko ababo bahawe agaciro, bakumva ko bagenzi babo b’abanyarwanda babari hafi.”
Ubwo yagiranaga iiganiro n’abanyamakuru kuwa 28/01/2016, kimwe mu byo komite nyobozi y’Akarere ka Karongi yacyuye igihe yagaragaje ko yishimira kuba yaragezeho, ni ukuba abatuye aka Karerere yarasize bafite aho bageze mu bumwe n’ubwiyunge nyuma y’amahano yari yakabayemo muri jenoside yakorewe Abatutsi muri 1994.


text:
Uko wataka amagi ya pasika
Amagi ya pasikani amagi asanzwe aba atogosheje ariko akaba afite akarusho ko kuba ashushanyijeho n’amarangi menshi atandukanye.
Ayo magi akunda guhabwa abana ku munsi wa Pasika bakayakoresha mu mikino yo kuashakisha aho ahishe ubundi bakza kuyarya.
Ayo magi afite ubusobanuro bw’uburumbuke, ubuzima no kuvuka bundi bushya.
Dore uko bataka ayo magi ku buryo bworoshye :
Ushobora kugura irangi risanzwe rikoreshwa mu gushashanya ariko uramutse utarifite waryikorera ku buryo bukurikira :
Ufata amagi ukayatogosa
Igihe uri gutogosa amagi ufata akayiko ka vinaigre y’umweru, ugashyiramo akayiko 1 k’ibihundura amabara ibiribwa n’ibinyobwa (colorant alimentaire) woneremo bitatu bya kane by’itasi y’amazi.
Niba ushaka amarangi menshi koresha colorant alimentaire zitandukanye ugende ushyira igi muri buri kirahure gifite irangi kihariye
Amagi amaze gufata irangi uyakuramo ukayashyira ahantu akumuka neza
Mu gihe ibyo bikoreshoi utabifite ukoresha marquer ukagenda ushushanya ku magi imitako wifuza.
Hari abakoresha imitako y’amagi ikoze mu byuma, muri plastiki ndetse hari n’imitako ya zahabu ifite ishusho ry’igi rikoreshwa mu gutaka ku munsi mukuru wa Pasika utwibutsa urupfu n’izuka rya Yezu/ Yesu Kristo
Inkomoka y’amagi ya pasika
Kuva cyera hose amagi yakoreshwa ku munsi mukuru wa Pasikaaho mu gihe cy’igisibo nta muntu wari wemerewe kurya amagi, ubwo amagi ysoe inkoko zabaga zarateye muri iyo minsi yose yahabwaga umugisha agahwa abana ku munsi wa Pasika.
Ibyo byakorwaga cyane mu Bufaransa no mu Bubirigi aho mu gitondo cya pasika ayo magi yatangwaga nk’impano yagati y’abakirsto zizihiza umunsi mukuru wa Pasika naho mu Budage no muri Amerika ho bakoreshaga urukwavu.
Imitako y’amagi yashoboraga gukorwa ku magi atogosheje cyangwa se ku magi yakuwemo iby’imbere.
Ubwo ni uburyo wakoresha umutako w’amagi mu kwizihiza umunsi mukuru wa Pasika ukishimana n’abana bawe ndetse n’umuryango wawe muri rusange.
Byakuwe kuri Vivepaques.com no kuri lesoeufs.ca


text:
Urwenya: Imbeba eshatu
Imbeba eshatu
Imbeba eshatu zahuriye mu muheno, zivuga imyato, buri imwe yirata ku zindi uko ikomeye. Iya mbere ibwira inshuti zayo iti : “Turiya tumashu badutega, ndagenda nkaba aritwo nkoreraho pompage iyo mbyutse !" Iya kabiri iti : “Buriya burozi badutega, njye mbushyira mu ikawa yanjye buri gitondo, niyo mpanvu mubona mba nkomeye !" Iya gatatu uko yagacecetse yo iti : “Mwese ntagukomera kwanyu, ubu ngiye kurongora injangwe !
Shyiraho Igitekerezo!
Subscribe to: Post Comments (Atom)


text:
Ibirori ni igihe abantu bahuzwa no kwishimira ibintu bitandukanye. Muri iki gihe gisoza imyaka hari imiryango myinshi ikora ibirori bitandukanye, hari n’indi itabiha agaciro babona bitari ngombwa. Nyamara gukora ibirori bifite ibyiza byenshi ndetse ku bakritsu bo bibiliya igaragaza kenshi ibihe by’ibirori nk’amakwe, amasabato, pasika, …. Ibirori kandi bifite akamaro kenshi ku muryango.
Ese ibirori bimaze iki ?
1. Ibirori bizana umunezero mu muryango : iyi minsi y’ibirori idahari, ubuzima bwacu bwo mu miryango bwabiha. Dukeneye ibihe nk’ibi byo guseka no kudahangayika.
2. Ibirori bizana ubumwe mu muryango : ababyeyi, abana, abuzukuru, abapfakaye, abarera abana bonyine, n’abo mu miryango migari bashobora guhuzwa n’urukundo kugirango bizihize ikintu. Ni byiza kandi kwibuka abantu badakunzwe cyane, abakene, abakunze kwibagirana.
3. Ibirori Bidukura mu bwigunge kwitekerezaho no kuba mu kamenyero : Dukeneye ibirori tugaseka hamwe , tukarira hamwe, bituma turuhuka, tukishimira ibintu byose Imana yaduhaye. Ibirori biturinda guhora duhanze amaso ibikomeye gusa.
4. Ibirori biturinda guhangayika
5. Ibirori biduha kwigirira icyizere, imbaraga : Ibirori biduha gutekereza ku migambi mishya, uko twishimira ibyabaye kera n’iby’ubu ntago dutinya ibizaza. Mu byishimo dushobora gupanga imigambi y’ibihe biri imbere.
7. Ibirori bitanga umwanya wo kumva ijambo ry’Imana : Ibirori ni igihe cyiza cyo kuvuga ku ijambo ry’Imana ritanga umurongo ku bintu bitandukanye
Ni ryari hakorwa Iminsi mikuru ?
Ibi ni ibintu bituma habaho iminsi mikuru : Kuvuka k’umwana, isabukuru y’amavuko, ubukwe, isabukuru y’ubukwe, Noheri, Pasika, Pantecote, kurangiza amashuri, umwaka mushya, gusubizwa kw’amasengesho y’ibintu bitandukanye n’ibindi
Niba ufite abana bashishikarize gutanga impamvu zo gukora ibirori n’igihe cyo kubikora. Ni byiza ko ababyeyi batekereza ku bihe bitunguranye by’ibirori (surprise)
Hakorwa iki mu gihe cy’ibirori ?
Ibi ni bimwe mu bikorwa biba mu birori : kuririmba (kuririmba hamwe ni ingenzi cyane ku munsi w’ibirori ) , kubyina, gukina, guseka, kuganira, kuruhuka, gusangira amafunguro, n’ibindi.
Akamaro k’Ibirori mu muryango
Ibirori ni igihe abantu bahuzwa no kwishimira ibintu bitandukanye. Muri iki gihe gisoza imyaka hari imiryango myinshi ikora ibirori bitandukanye, hari n’indi itabiha agaciro babona bitari ngombwa. Nyamara gukora ibirori bifite ibyiza byenshi ndetse ku bakritsu bo bibiliya igaragaza kenshi ibihe by’ibirori nk’amakwe, amasabato, pasika, …. Ibirori kandi bifite akamaro kenshi ku muryango.
Labels: umuryango


text:
Ibi biragarukwaho n’umuyobozi w’akarere ka Nyamasheke wungirije ushinzwe ubukungu Ntaganira Michel mu bukangurambaga bwo gukora ibihesha isura nziza akarere.
Ni nyuma yo kubona ko hari bamwe mu bayobozi bambara nabi bagatanga urugero rubi kubo bayobora.
Yagize ati « Umuntu ntakwiye kumva ko ari mu karere k’icyaro ngo abe yajya imbere y’abaturage yambaye nabi. Hari abo tubona turi mu kazi bambaye imyenda igayitse.»
Umuyoyobozi w’aka karere asaba abayobozi bose gutanga urugero rwiza ku bo bayobora, kuko utajya gusaba umuturage kugira isuku nawe umuyobozi utayifite.
Nk’uko bitangazwa na Mukankusi Marie Josiane umunyamabanganshingwabikorwa w’akagari ka Kigarama, kwambara nabi kwa bamwe muri bo bishobora kugira ingaruka ku miyoborere.
Ati « Ntabwo wajya imbere y’umuturage usa nabi kandi ugomba kubigisha isuku. Hari igihe usanga abanyamabanganshigwabikorwa bambaye imyenda wababona ukabona bigayitse.»
Nzigiyimana Azalias umwe muri aba bayobozi, we uvuga ko hari ubwo usanga biterwa n’imyumvire y’abayobozi bamwe ikiri hasi.
Ati «Hari abantu bataba bafite imyumvire isobanutse ugasanga yambaye uko abonye, imyenda isa nabi, kandi umuyobozi aba agomba kuba intangarugero. »
Aba bayobozi bavuga ko nyuma yo kunengwa bagiye kwisubiraho bakagira isuku mu myambarire.
Ibitekerezo ( 2 )
Ibyo muvuga nibyo umuyobozi akwiye gutanga urugero rwiza mubo ayobora, aliko ntabwo bisobanutse neza ibyo mugaya; bamwe baravuga ngo bambara nabi, abandi bakavuga isuku. Byaba byiza hasobanuwe niba ikibazo ali ukugira umwanda cyangwa se kutamenya guhuza imyenda neza ngo bise neza. Biramutse ali ukutamenya guhuza imyambaro yabo, burya abenshi birabagora, aliko iyo habonetse ubereka neza uko bijyana, nabo byabafasha.
Ikindi kidasobanuye; ese abo bayobozi bafite ubushobozi buhagije butuma bagura iyo myambaro myiza yifuzwa na benshi? Icyo gihe umukoresha yabafasha, akabaha imyambaro y’akazi.
Murakoze mwese.
Nibyo koko imwambaro yabo iragayitse cyane uwitwa Sengambe ushinzwe ibidukikije n ubuhinzi. Yikosore.


text:
Daniel 9:3-5; 20
"Mpanga amaso Umwami Imana yanjye, mushakisha gusenga no kwinginga niyiriza ubusa, nambara ibigunira, nisiga ivu. Nsenga Uwiteka Imana yanjye nyaturira nti"Nyagasani Mana nkuru y’igitinyiro, ikomeza gusohoza isezerano no kugirira ibambe abayikunda bakitondera amategeko yayo.
"Twaracumuye tuba ibyigenge, twakoze nabi twaragomye, turateshuka tuva mu mategeko n’amateka yawe.
Daniel 9:20 Nuko nkivuga, nsenga natura ibyaha byanjye n’iby’ubwoko bwanjye bw’Abisirayeli, kandi ntakambira Uwiteka Imana yanjye ku bw’umusozi wera w’Imana yanjye.
Uyu munsi nibajije ibi bibazo:
1) Mbese turacyafite abakristo bakunda igihugu cyabo? Byabyigisha abana babo ndetse n’abandi?
2) Mbese turacyafite abantu basengera igihugu cyabo? Bagisabira iterambere, gukomeza kugira amahoro, kwesa imihigo y’ingeri zose kansi biihana ibyaha binyuranye bigikorerwamo?
3) Turacyafite abasaba Imana gusohoza amasezerano meza yavuze ku gihugu atarasohora?
4) Waba uzi neza ko uri Daniel wa none? Ndakumenyesha ko uri Daniel wa none.
Mugire igitondo cyiza!
Fidèle MASENGO, Umushumba Foursquare Church Kimironko masengof@yahoo.fr


text:
Uretse kwibuka umuntu biva ku rukundo imukunda,Imana igira nibura ibintu yibukira umuntu.
1) Imirimo tuyikorera.
Abaheburayo 6:10 - kuko Imana idakiranirwa ngo yibagirwe imirimo yanyu n’urukundo mwerekanye ko mukunze izina ryayo, kuko mwakoreraga abera na none mukaba mukibakorera.
Nehemiya yarabimenye asenga iri sengesho: Mana yanjye, wibuke ibyo nakoreye aba bantu, ubinyiturire ibyiza (5:19).
2) Amasengesho dusenga. Imana itaribagiwe amasengesho ya Koruneliyo (Ibyakozwe 10:4; 31), itaribagiwe amasengesho y’abisiraheli mu Giputa (Kuva 2:23) nawe iribuka cyane ayo wasenze. Ntabwo yakwibagiwe!


text:
Kubw’umutima utabara, impuhwe n’imbabazi, urukundo n’ubumuntu bukubamo, niyo magambo agaragara ku mutwe w’inkuru ibabaje ivuga iby’uburwayi bwa Vestina NIKUZE, ufite imyaka 26 gusa y’amavuko. Nikuze wakoraga umwuga wo kwigisha mu rwunge rw’amashuli rwa Murama ho mu murenge wa Musasa mu karere Karutsiro, ubu ubuzima bwe bushobora kurokorwa n’inkunga yawe uko yaba ingana kose.
Nikuze Vestina wamaze umwaka urenga yivuriza mu mavuriro atandukanye, ubu indwara ye yafashe indi ntera ku buryo adatabawe mu maguru mashya ashobora kubura ubuzima kandi nyamara hari icyakorwa ngo yongere kubaho. Ni nyuma yuko ageze mu bitaro byitiriwe Umwami Faisal I Kigali, bakamubwira ko arwaye impyiko ze zombi kandi bidashoboka ko zakira keretse abonye umuntu bahuje ushobora kumuha kumpyiko bagasimbuza izangiritse.
Icyubahiro ku Mana kuko umuvandimwe wa Nikuze yemeye gutanga imwe mumpyiko ze ngo arokore ubuzima bwa Nikuze.
Nyuma yuko yivuje mu bitaro bitandukanye, ubu Nikuze aho arwariye mu bitaro byitiriwe umwami Faisal I Kigali, babaye bamufashije gukomeza ubuzima hifashishijwe ku mushyira mu byuma biyungurura amaraso n’indi miti itandukanye imufasha igihe hategerejwe icyakorwa ngo ajye kwivuriza mu gihugu cy’Ubuhinde.
Uyu niwe Nikuze Vestina ukeneye ubufasha bwawe nanjye ngo ajye kwivuriza mu gihugu cy’Ubuhinde
Umuryango wa Nikuze Vestina nta ko batagize dore ko n’ubu mu bitaro byitiriwe umwami Faisal basabwa kwishyura ibihumbi 15,000 by’amafranga y’urwanda ku munsi, ikintu kitaboroheye kuko bamaze no kugurisha utwabo ngo barebe uko bamufasha kugarura ubuzima.
Inyandiko isobanura ikibazo cya Nikuze nicyo bifuza ku bantu bose bafite ubumuntu, impuhwe, imbabazi n’urukundo nkuko Ubugingo.com ifite kopi yayo, yemejwe n’umuyobozi w’akarere Karutsiro bwana Byukusenge Gaspard yatubwiye ko ibiyikubiyemo ari ukuri ko kandi ikibazo cya Nikuze akarere kakizi, dore ko ngo urwego rushinzwe imibereho myiza y’abaturage mu karere Karutsiro bagerageje gukora uko bashoboye kose ariko nyuma yokubona ko bidasanzwe ikibazo kimaje kurenga ubushobozi bwabo nubwo bagikomeje kumufasha basanga gutabara ubuzima bisaba kugira vuba, niko gusaba ko njyewe nawe hari cyo twakora kugira ngo tuvane ubuzima bwa Nikuze Vestina mu kaga.
Umuntu wese wumva afite icyo yakora ashobora kwifashisha uburyo bwatanzwe kuri yo nyandiko mu gutanga inkunga ye kugira ngo Nikuze Vestina afashwe kugera mu gihugu cy’Ubuhinde kwivurizayo aho asabwa 15000000 zisaga z’amafranga y’u Rwanda. Aho ubu nta na make afite.
Ubwo twavuganaga n’umuyobozi w’akarere Karutsiro bwana Gaspard Byukusenge, yatubwiye ko hari abakomeje gutanga inkunga yabo anabashimira ku bw’umutima w’urukundo. Yakomeje asaba abantu bose ko bakwiye kwigomwa amafaranga make ashoboka bitewe n’umutima w’umuntu ku giti cye nuko akunda ikiremwa muntu, maze bagakomeza kohereza inkunga yabo bayinyujije kuri konti nimero 530403770610166 ( Gufasha Nikuze kwivuza impyiko) iboneka muri banki y’abaturage( Banque Populaire du Rwanda). Yagize ati” bitinde bitebuke ababikora bazabona ingororano y’Imana mu ijuru”
Muri iyi nkuru yavuguruwe,turabamenyesha ko inkunga yanyu mushobora no kuyitanga mukoresheje MTN Mobile Money :0783830784 ya NIKUZE Vestine 2) TIGO Cash: 0725038155 ya NIKUZE Vestine cg 3) NO YA KONTI: 530 403 770 610 166 (GUFASHA NIKUZE KWIVUZA IMPYIKO) muri Banki y’’abaturage ishami iryo ariryo ryose. 4) Abari mu Mahanga bakoresha Western Union ariko bakabimenyekanisha bifashishije uburyo bwatanzwe. ubu buryo buje bukosoraho gato kuko mu gihe gishize abari mu mahanga bari babwiwe ko bakohereza inkunga yabo bakoresheje western Union ariko bakohereza kuri numero y’umuyobozi w’akarere, ubu nimero ya Bwana Gaspard Byukusenge umuyobozi w’akarere Karutsiro ishobora kwifashishwa igihe waba wumva ukeneye ibindi bisobanuro kuri iki gikorwa.
Wifuje kumenya byinshi birenzeho wahamagara kuri nimero ya telefoni igendanwa ya Nikuze Vestina (+250)783830784 , cyangwa ugahamagara umuyobozi w’Akarere ka Rutsiro bwana Gaspard Byukusenge kuri +(250)788830620 . Iki ni igikorwa cy’ubutabazi cyihutirwa, uko watanga kose kwagira umumaro ku buzima bwa Nikuze Vestina.
Muzirikane ko ijambo ry’Imana ritubwira ngo” kuko nari nshonje mukamfungurira, nari mfite inyota mumpa icyo nywa, nari umushyitsi murancumbikira,nari nambaye ubusa muranyambika, nari ndwaye muransura, nari mu nzu y’imbohe muza kundeba.” Matayo 25: 35-36. Imirimo myiza ukorera abandi niyo Imana izaheraho iguha umugisha kuko ibyo iyo ubikoze uba ubikoreye umwami” Umwami azabasubiza ati ‘Ndababwira ukuri yuko ubwo mwabikoreye umwe muri bene Data aba boroheje bari hanyuma y’abandi, ari jye mwabikoreye.” Matayo 25:40
Imana ibahe umugisha ku nkunga yanyu!


text:
Asima ni indwara y’ubuhumekero ifite ibimenyetso by’inkorora itagira igikororwa, gusemeka mu bihaha akaba ari n’ikimenyetso kiganza cyane, guhumeka biruhije biterwa no gusemeka ndetse no kunanirwa guhumeka bishobora kwitiranywa n’ikibazo cy’umutima cyane cyane ku bakuze. Ibyo bimenyetso bikunze kuza mu ijoro.
Nk’uko bitangazwa na doctissimo.fr ngo indwara ya asima ikunze kuba uruhererekane mu muryango, ni ukuvuga ko mu gihe abantu bo mu muryango wawe barwaye asima, haba hari ibyago byinshi ko nawe yazakugeraho.
Ikindi n’uko asima ishobora gukomoka kuri allergie, ni ukuvuga inkorora iza kubera ko wenda ubushyuhe buzamutse cyangwa se bumanutse, ivumbi n’ibindi.
Hari uburyo bubiri bwo kuvura indwara ya asima. Ubwa mbere n’ubuvura ububabare bw’ako kanya, bwo gukoresha agakoresho gato ko gupompa umuti mu nzira y’ubuhumekero (bronchodilatateurs), cyangwa se ukanyuzwa rimwe na rimwe mu rushinge.
Ubwa kabiri bwitwa « cromones inhalees », ni ubuvuzi bw’igihe kirekire, bukoreshwa ku muntu ufite asima bigaragara ko ikomeye, bukarinda kwangirika kw’ibihaha, ndetse umuntu akagenda amera neza uko igihe gishira, gusa impinduka nziza zitangira kugaragara nyuma y’igihe kirekire.
Kugira inama umurwayi ku byerekeranye n’uubushyuhe ndetse n’imiterere y’ikirere ku burwayi bwe, bibera byiza umurwayi ariko ntibisimbuzwa kuvurwa.
Kugeza ubu asima ntivurwa ngo ikire, ariko bishoboka kuyigabanyiriza ibimenyetso burundu. Iyo kuvurwa bikozwe neza umurwayi wa asima abaho ubuzima busanzwe. Cyakora imiyoboro y’umwuka mu bihaha izasaba ko hari bimwe ureka nko kunywa itabi.
Ku bantu bamwe na bamwe, asima ishobora kubura mu gihe cy’ubugimbi n’ubwangavu, ikazongera kwigaragaza mu gihe cyo gusaza.
Iyo kandi umuntu akurikije inama z’umuganga, akanakurikiza neza ubuvuzi bumuhabwa, biba bishoboka cyane ko abaho ubuzima bw’umuntu utarwaye, haba ku giti cye, cyangwa mu mirimo akora. Imirimo ngororamubiri cyangwa se kugendesha amaguru, n’iby’ingenzi mu buzima bw’umurwayi. Niba umwana agomba gufata imiti ye ku ishuri, umwarimu agomba kubimenyeshwa mbere, kugirango atazabangamira ubwo buvuzi.
Menya byinshi kundwara ya asima
Asima ni indwara y’ubuhumekero ifite ibimenyetso by’inkorora itagira igikororwa, gusemeka mu bihaha akaba ari n’ikimenyetso kiganza cyane, guhumeka biruhije biterwa no gusemeka ndetse no kunanirwa guhumeka bishobora kwitiranywa n’ikibazo cy’umutima cyane cyane ku bakuze. Ibyo bimenyetso bikunze kuza mu ijoro.


text:
Abenshi mu babyeyi bafite abana b’abakobwa batangira kubaterekera umusatsi bakiri bato mbere y’uko bagira n’imyaka 5.
Guterekera abana imisatsi ababyeyi babiterwa n’ impamvu zinyuranye harimo nko kubarimbisha dore ko ubwiza bw’abakobwa n’abagore bavuga ko bugaragarira ku misatsi, kugira ngo batandukane n’abahungu, kubera ibirori abana bazitabira, kubera ko bagenzi be bigana nabo bafite umusatsi n’ibindi.
Hari ababyeyi bashyiraho akarusho ko kudefiriza abo bana ndetse abandi bakabasuka inweri z’amoko atandukanye bigatuma umwana adakaraba mu mutwe kenshi. Nyamara mbere yo gufata icyemezo cy’ibyo bashyira ku mutwe w’umwana
bakagombye kwita kuri ibi bintu bikurikira :
• Umwana akina amasaha menshi akagira icyuya mu musatsi ku buryo akenera koga mu mutwe nibura rimwe buri munsi.
• Hari amavuta (produits) n’amasabune by’umusatsi bitemerewe gukoreshwa ku bana bato kuko uruhu rwabo ruba rworoshye kandi mu mazu atunganya imisatsi( salon) ntago akenshi baba bayafite bityo bagakoresha iby’abantu bakuru.
• Hari inweri zibabaza ndetse zigakwega uruhu rwo mu maso h’abana ku buryo hari abo usanga bafite mu maso hakanyaraye hadahwanye n’ imyaka yabo.
• Kubahiriza uburenganzira bw’umwana ukabanza kumubaza (mu gihe abasha kuvuga ibyo ashaka) niba ashaka koko imisatsi , hari ababyeyi babikora ku ngufu, aho usanga bajya gusukisha umwana arira kubera ko atabishaka cyangwa se bimubabaza.
• Ni byiza ndetse kuganiriza umwana mu gihe yisabiye gutereka umusatsi ukamenya impamvu ayishaka ukanamubwira icyo bizamusaba .
Ni byiza rero kwitondera izo ngaruka mu gihe ababyeyi bita ku musatsi w’ abana bibanda ku kugubwa neza k’umwana kurenza uko agaragara .Ababyeyi bakwiye kwirinda ibyakwangiza umwana cyangwa ibyamutera kumva abangamiwe ndetse byamuviramo indwara harimo iziterwa n’ umwanda nk’imvuvu cyangwa se akaba atakurikira neza mu ishuri.
Ibyo watekerezaho mbere yo guterekera umwana umusatsi
Abenshi mu babyeyi bafite abana b’abakobwa batangira kubaterekera umusatsi bakiri bato mbere y’uko bagira n’imyaka 5.


text:
ven.
15
juin
2012
ISOMO RYA MBERE
Igitabo cy’Umuhanuzi Ezekiyeli (Ezk 17, 22-24)
22Dore Nyagasani Uhoraho aravuze ati «Nanjye nzafata ishami ryo mu bushorishori bw’isederi nini, mu mashami yo hejuru cyane nzacemo rimwe ritoshye, maze nditere jye ubwanjye ku musozl muremure kandi wirengeye. 23Nzaritera ku musozi muremure wa Israheli, na ryo rizakure rigabe amashami, rizere imbuto kandi ribe isederi itagira uko isa. Inyoni z’amoko yose zizayarikamo, ibisiga by’amoko yose bizugame mu mashami yayo. 24Bityo ibiti byose byo mu gasozi bizamenye ko ari jye Uhoraho ucisha bugufi igiti kirekire, ngashyira ejuru ikigufiya, ngatuma igiti gitoshye cyuma, n’icyumye gitoha. Ni jye Uhoraho ubivuze kandi nzabikora.»
ZABURI (Zab 92 (91),2-3,13-14,15-16)
Inyik/ Nyagasani, ni byiza kugusingiza
Ni byiza kugusingiza, Uhoraho,
no gucurangira Izina ryawe, Musumbabyose,
kwamamaza ineza yawe kuva mu gitondo,
n’ubudahemuka bwawe ijoro ryose.
Umuntu w’intungane yatumburutse nk’umukindo,
asagamba nka sederi yo muri Libani.
Ameze nk’igiti cyatewe mu Ngoro y’Uhoraho,
akisanzurira mu nkike z’Imana
No mu busaza bwe aba akera imbuto,
aba acyuzuyemo ubuzima n’ubutohagire,
kugira ngo yamamaze ko Uhoraho ari Umunyabutungane,
we Rutare rwanjye ntiyigiramo uburiganya.
ISOMO RYA KABIRI
Ibaruwa ya kabiri Mutagatifu Pawulo Intumwa yandikiye Abanyakorinti (2 Kor 5,6-10)
Bavandimwe, 6n’ubwo ariko duhorana icyizere, tuzi neza ko igihe tuzaba dutuye muri uyu mubiri, tuzasa n’abari ishyanga kure ya Nyagasani. 7-Kuko ubu tugendera mu kwemera, tutayobowe n’uko tubona neza, - 8Koko duhorana icyizere bigatuma duhitamo kwimuka muri uyu mubiri, ngo twigire gutura iruhande rwa Nyagasani. 9Twaba muri uyu mubiri cyangwa twawimukamo, icyo tugambiriye ni uko tumushimisha. 10Kuko twese tuzahinguka imbere y’urukiko rwa Kristu, ngo buri wese ahabwe igiikwiye ibyo yakoze akiri mu buzima bw’umubiri, byaba ibyiza cyangwa ibibi.
IBANGONDIRIMBO RIBANZIRIZA IVANJILI
Alleluya Alleluya.
Umubibyi yarasohotse ajya kubiba Inkuru Nziza.
Hahirwa abakira iyo Nkuru Nziza ikera imbuto nyinshi.
Alleluya.
IVANJILI
+ Mariko (Mk4,26-34)
Muri icyo gihe, Yezu abwira imbaga y’abantu mu migani ati 26«Iby’Ingoma y’Imana byagereranywa n’umuntu watera imbuto mu gitaka. 27Yasinzira cyangwa yaba maso, haba nijoro cyangwa ku manywa, izo mbuto ntizihwema kumera no gukura, we atazi uko bigenda. 28Igitaka ku bwacyo kibanza kumera ingemwe hanyuma zikagengarara, hanyuma imbuto z’ingano zikuzura mu mahundo. 29Izo mbuto zamara kwera, ako kanya bakazitemesha urusaruzo kuko imyaka iba yeze.»
30 Arongera ati «Iby’Ingoma y’Imana twabigereranya n’iki, cyangwa se twabivuga mu wuhe mugani? 31Bimeze nk’imbuto ya sinapisi ibibwa mu gitaka, ari ntoya kurusha imbuto zose ziba ku isi; 32ariko yamara kubibwa igakura ikaruta ibindi bihingwa byose, ikagira amashami manini bigatuma inyoni zo mu kirere ziza kwarika mu gicucu cyayo». 33Nguko uko yabigishaga Ijambo ry’Imana abacira imigani myinshi, iringaniye n’ibyo bashoboraga kumva. 34Kandi ntiyigishaga adaciye imigani, ariko abigishwa be akabasobanurira byose biherereye.


text:
GISAGARA: UMURENGE WA MAMBA URASABWA KONGERA IMBARAGA MU MIHIGO
Ibikorwa by’imihigo by’umwaka 2012-2013 bimaze igihe cy’amezi atandatu bitangiye, bivugako bigeze hagati mu mwaka, hirya no hino mu mirenge y’akarere ka Gisagara hari gusuzumwa aho bigeze kugirango bamenye aho bitameze neza babikosore kare maze bazabashe kugira umwanya mwiza kurushaho.
Ubwo hasuzumwaga ibikorwa by’umuhigo mu murenge wa Mamba ho muri aka karere ka Gisagara kuri uyu wagatanu, byagaragaye ko ibikorwa byabo hari ibikiri hasi, bikenewe kongerwamo imbaraga cyane kuko bitabaye ibyo byazasubiza akarere inyuma mu manota kandi ngo ikigambiriwe ari ukugira ibikorwa byiza bizanabahesha umwanya mwiza ku rwego rw’igihugu.
Ibi ariko ngo bikaba bizagerwaho abayobozi n’abaturage nibashyira hamwe bakongera imbaraga mu bikorwa cyane ko muri uyu murenge wa Mamba hari aho byagaragaye ko bigenda neza nko mu bukungu aho bagiye bahinga ibyo bateganyije bikagerwaho, hakaba hari n’aho bikiri hasi nko mu rwego rw’ubuzima aho bagisabwa kurwanya Malariya cyane iri kuhaboneka, ubundi nanone ibipimo byo kuboneza urubyaro bikaba bigaragaza ko bakibyara uko bishakiye.
Umukuru w’ibitaro bya Gakoma muri uyu murenge aragira ati “Kuboneza urubyaro biracyari ku hasi kuko ubu turi kuri 34% bigaragaza ko abaturage b’uyu murenge bakibyara uko bishakiye, hanyuma ariko tukaba tukinafite ikibazo cya malariya bigaragara ko mu ndwara tuvura zose malariya yonyine ifata ikigereranyo cya 14% bivuga ko tugomba kongera imbaraga n’ingamba mu kuyirwanyaâ€.
Umuyobozi w’akarere ka Gisagara Léandre Karekezi arashima cyane uyu murenge wa Mamba ibyo wamaze kugeraho, ariko kandi agasaba buri wese uhatuye ko yakongera imbaraga kugirango muri aya mezi asigaye bakore ibyo bataratunganya cyane ko imihigo itagamije gusa gushimwa no guhabwa amanota, ahubwo icyo igamije aari ukuzamura abaturarwanda, bakarushaho kugira iterambere kandi barigizemo uruhare.
Bwana Léandre Karekezi avuga ko abona bikwiye ko buri wese yakwisuzuma, akareba aho ageze maze bikamufasha kumenya icyo agomba gukora, cyane ko n’ubwo abantu bagira byinshi byo gukora ariko ko batanakwiye kwibagirwa ibikorwa by’imihigo.
Akarere ka Gisagara ubushize kaje ku mwanya wa 8, ubu kifuza kuza imbere kurushaho.


text:
Nyuma y’aho bigaragariye ko mbere y’umwaduko w’ubukirisitu mu Rwanda hari imyizerere gakondo idafite aho itandukaniye n’ubukirisitu ndetse ikaba yari ifite akarusho ko kuba ishingiye ku muco gakondo w’abanyarwanda, abantu bamwe bakomeje niba bitaba byiza baramutse basubiriye kuri imwe mu myemerere gakondo usanga yararushagaho no gushimangira muri bo umuco wo gukunda igihugu.
Umutabazi mu Rwanda rwa kera yari muntu ki ?
Umutabazi yari umuntu wemeraga gutanga amaraso ye ku bushake akameneka ku butaka bw’umwanzi bigatuma umwishe cyangwa uwo amenekeye mu gihugu atsindwa uruhenu. Ntabwo byari bihagije kuba ari umuntu wemeye kumena amaraso gusa kuko iyo biba ibyo hari kujya haboneka benshi babyemera, ahubwo uwo yagombaga no kuba ari uwo mu muryango w’umwami, akaba nk’umuvandimwe we, umuhungu we cyangwa umwami ubwe; kandi nabwo amasano ubwayo ntiyabaga ahagije, ahubwo yagombaga gutorwa n’Imana zeze.
Nyamara kugira ngo ibi tubyumve neza, reka turebere hamwe igitekerezonkomoko cy’i Rwanda kitubwira inkomoko y’iyi myemerere. Ibi ngo byaba byaratangiwe na “Kibogo“, izina ry’Ikinyarwanda ubona rikomoka ku nshinga kubogora ihwanye n’iyo mu gifaransa bita “sauver“, “redresser“. Bityo rero tubona ko izina “Kibogo“ rihwanyije ubusobanuro n’ijambo ryo mu rurimi rw’igifaransa “sauveur“ kandi uku Yezu akaba ariko yitwa n’abakirisitu.
Igitekerezonkomoko cy‘umutabazi Kibogo mu Rwanda
Mu mateka y’u Rwanda dutangira kumva iby’Umutabazi bwa mbere muri wa mugani w’Ibimanuka mu gice cya wo cy’Umugani uvanze n’igitekerezo.
Dore rero uko Padiri Loupias wabyakiriye abitubwira nkuko byaje kwandikwa na Lacger:
“Ubwo Kigwa n’umuvandimwe we Mututsi na mushiki wabo Nyampundu bacibwaga mu ijuru bitewe n’icyaha cya nyina wamennye ibanga ry’Imana, bururukiye mu Mubali bavuye mu ijuru. Bagera mu Mubali rero, bibonye bambaye ubusa bakennye. Hashize iminsi icumi bafite agahinda gakabije, bafite inzara, inyota n’imbeho bifuza gupfa gusa, bambaza Imana bati: Mana y’u Rwanda tugirire impuhwe utubabarire. Muri ako kanya inkuba ikubitira mu kirere maze umurabyo ukongeza ibyatsi byumye maze babona agashirira baragafatisha babona umuriro barota.
Hashize iminsi ijuru rirakinguka babona hamanutse impeke, ibishyimbo, amasaka n’insina y’imineke. Hashize iminsi na none mu ijuru hamanuka ikibumbe cy’ubutare bwo gucuramo ibyuma n’amasuka bati: Imana ni yo itwoherereje ibi byose”. Maze ni ko guhinga batihingishije! Muri ako karere bamanukiyemo, hari hatuye imiryango itatu: Abasinga, Abazigaba n’Abatwa bo mu ishyamba. Abo bantu bose bari barakomotse mu ijuru aho ba sekuruza bari barirukanywe bitewe n’icyaha bahakoreye. Kubera ko bo batari barigeze basaba Imana imbabazi, ni cyo cyatumye ibarekera mu butindi n’ubukene. Abo baje nyuma nibo babatungishije.
Kugira ngo abo bantu batazarimbuka bagashiraho, byatumye Imana yohereza Umutabazi Kibogo aza ku ruhembe rw’umurabyo arababwira ati: Mwitinya nimuhumure ni Imana ibantumyeho! Nzaba umuhuza wanyu n’Imana kandi icyo muzasaba cyose niba ari cyiza Imana izakibaha!. Umutabazi ni impongano y’Imana ku bana bayo bayiringira. Nyuma ariko abagome baramufashe bamumanika ku giti bakoresheje ibyuma bisongoye baramwica. Ariko Imana yomoye ibikomere bye imugaruramo ubuzima hanyuma Imana yohereza umurabyo umuzamura mu kirere asubira ku Mana. Iyo u Rwanda rugize amakuba, umuzimu w’Umutabazi aza gutura muri umwe mu bana b’Umwami agahinduka Umutabazi agakiza igihugu.
Hano babivuga neza ko Batambyi bo mu Mubali aribo bamubambye bakamwica nyamara ariko ko “Imana yomoye ibikomere bye imugaruramo ubugingo hanyuma yohereza n‘umurabyo umuzamura mu kirere asubira ku Mana”. Ibi nabyo wagirango ni bwa buhamya Petero yatanze ku munsi wa penekositi. ( Ibyakozwe n’intumwa 2:24, 32)
Noneho mu mwanzuro w‘iki igitekerezo hagira hati: “Nzaba umuhuza wanyu n’Imana kandi icyo muzasaba cyose niba ari cyiza Imana izakibaha!” Umutabazi ni impongano y’Imana ku bana bayo bayiringira”. Aya magambo muzi ko aboneka mu Ivanjiri ya Yezu ahantu henshi agira ati: “Nyamara abamwemeye bose bakizera izina rye yabahaye ubushobozi bwo kuba abana b’imana."( yohana 1: 12)
Ahandi ati: “Nimuguma muri jye nanjye nkaguma muri mwe icyo muzasaba cyose muzagihabwa”( yohana 11:14).
Nkuko rero mubizi, ntabwo byagarukiye aho; Yezu ageze mu ijuru yohereje Roho Mutagatifu. Muri uyu mugani batubwira ko “iyo u Rwanda rugize amakuba, umuzimu w’Umutabazi aza gutura muri umwe mu bana b’Umwami agahinduka Umutabazi agakiza igihugu.” Aha rero ngirango murabona ko ari isezerano rya roho mutagatifu riba risohoye (Yohana 14: 15-31). Gusa ariko umuntu yakwibaza iki kibazo: kuki ari mu mwana w’Umwami Umuzimu w’Umutabazi (Roho Mutagatifu) agomba kuza guturamo kugira ngo amene amaraso ye akize igihugu?
Icyo inyigisho y’isezerano rishya yigisha ni uko Yezu ari umukiza( umutabazi) ukomoka mu muryango w’Umwami Dawidi kandi ngo amaraso ye yamennye ku bushake ni yo yatumye agarurira Imana iyi isi yayamennyeho. Aha murabona neza ko Umutabazi wo mu Rwanda ari “Umuterekero” ukomeye w’Umukiza Yezu ukomoka mu nzu y’Umwami, akaba yaratabaye akamena amaraso ye kugirango agarurire Imana isi yagomye. Iyi ni yo mpamvu igihugu cyose kigometse ku Rwanda kugirango “kigarurwe” ku Rwanda rw’Imana ariyo Mwami nyakuri warwo, hagombaga kuboneka umuntu wo mu nzu y’Umwami cyangwa umwami ubwe, werekanywe n‘indagu, ikamwemeza kujya kumena ku bushake amaraso ye ku butaka bw’abagome bigometse ku Mana y’u Rwanda, kugira ngo u Rwanda rugarurire Imana icyo gihugu.
Uyu muterekero mutagatifu w’u Rwanda ni wo watumye Umutabazi yari intwaro ya nyuma ku makuba y’u Rwanda nkuko twabibonye. Iyo iby’iki gitekerezo cy’Umutabazi kiza kuba inkuru idafite izindi nzibutso zikomeye mu mateka y’u Rwanda rwa kera nka bariya bazwi ko bamennye amaraso yabo, twari gutekereza ko cyahimbwe n’abantu bari bamaze kumenya Ivanjiri yazanywe n’Abazungu bityo tukemera ibikivugwamo dushidikanya. None dufite amateka y’Abatabazi babayeho mbere cyane y’uko Ivanjili yazanywe n’Abazungu igera ino; tubona n’ibikorwa byabo ko bihamya amagambo yo muri kiriya gitekerezo.
Nyuma y’ibi tugomba kwibaza
Ese Abanyiginya hari ahantu baba barahuriye n’ivanjiri ya Yezu nyuma bakayizana mu muco wa kinyarwanda nkuko abazungu bayihasanze cyangwa iby‘umutabazi Kibogo w’i Rwanda byaba ari ibintu basanze biharambye ndetse byahahoze muri aka karere na mbere ya Yezu, dore ko ubushakashatsi bugezweho ku mateka y’u Rwanda bwerekana ko na mbere y’ivuka rya Yezu muri aka karere hari hatuye abantu? Tuzakomeza kubisuzuma mu nyandiko zacu z’ubutaha!
Hifashishijwe igitabo cyanditswe na De Lacger, Le Rwanda ancien p.167-168


text:
Apr 11, 2016 Nsengimana Evariste Amadini 0
Padiri Ubald Rugirangoga avuga ko nta dini cyangwa itorero ryo mu Rwanda ryajyaho ngo ryiyemere ngo ntiryagize uruhare muri Jenoside yakorewe Abatutsi mu 1994.
Ibi yabivugiye mu isengesho ryo gusabira abarwayi no gukira ibikomere ryateguwe na Paruwasi ya Remera, Regina Pacis, ryabaye kuri uyu wa 10 Mata 2016 kuri Stade Amahoro.
Ni isengesho ryari ryitabiriwe n’abantu baturutse imihanda yose aho Stade Amahoro yari yuzuye.
Padiri Ubald avuga ko bitumvikana uburyo mu Rwanda habura itorero na rimwe ryatangwaho urugero rwo kuba ritaragize uruhare muri Jenoside yakorewe Abatutsi.
Yagize ati “Habure itorero na rimwe ryakwivuga ibigwi ngo twebwe nk’itorero ryacu ni ukuri turi abere b’amaraso y’Abatutsi yamenetse muri Jenoside”.
Ubald yongeraho kandi ko yakoreye ubutumwa butandukanye muri za gereza zo mu Rwanda agasanga abakoze Jenoside bose bari mu matorero atandukanye, aho yemeza ko yose ahagarariwe.
Kuri we nta dini rikwiye kubeshya ngo abayoboke baryo ntibakoze Jenoside.
Yifashishije urugero rw’idini rya Islam, yagize ati “Abayisilamu bari aha ngaha, kubera iki gitambo cyo gusabira abarwayi, n’Abayisiramu nzi ko muri aha ngaha, ntimuzongere kubeshya, nimujya i Cyangugu muzasanga uwitwa Yusufu wari Umwisilamu ari we wamaze abantu. Ariko ugasanga muravuga ngo twebwe Abayisilamu ntabwo twamaze abantu, nta Jenoside twakoze , mwitonde mwo kujya mubeshya. Muzajye yo muzasanga Yusufu ni we wagiye kwica Abatutsi mu Bisesero.”
Yunzemo ati “Jyewe iyo bavuze ngo Abyisilamu ntibakoze Jenoside nk’umuntu uvuka i Cyangugu natakereza ibyo Yusufu yakoze i Cyangugu, yaratumaze! Oya nta n’umwe urokoka iki kintu (Jenoside). Muze twese dusabe imbabazi ahubwo.”
Uyu mupadiri ntiyiyumvisha uburyo abantu bakorera Imana, banigisha ijambo ryayo bose habura uwaba yarabaye intwari ngo ibibi byabaye ntibibe.
“Habure itorero na rimwe? Habure Paruwasi n’imwe yarokoka muri iki gihugu cyacu? Nk’abantu twigisha ivanjiri umuntu agahaguruka akavuga ngo mbaye padiri nzigisha urukundo. Nzaba umuhamya warwo! Ni igikomere dufite.”
Kuri we ibibazo byarabaye, ariko n’ibisubizo birahari kugira ngo ingengabitekerezo ya Jenoside yakorewe Abatutsi irwanywe.
Ahamya ko ibibazo Jenoside yasize bizarangira ari uko Abanyarwanda bemeye gusaba no gutanga imbabazi.
Ubald ahamya ko amaze kubona uko Jenoside ikozwe, yararaga arira yicuza impamvu yabaye padiri. Aha anagaya bamwe mu bapadiri badafata iya mbere ngo babe bashishikariza Abanyarwanda gusaba no gutanga imbabazi.”
“Nararaga ndira, nkavuga nti Mana kuki nabaye Padiri iyo mba wenda ikindi kitari padiri. Kubona uri padiri abantu bakicana!”
Yunzemo ati “Abapadiri hari igihe njya mbareba ngo bari muri za paruwasi badashaka gufasha abantu ngo binjire muri ibi bintu byo gufasha abantu ngo basabe imbabazi babikuye ku mutima banazitange babikuye ku mutima, ndabareba nti sha ikinyoma cyaritse muri paruwasi yawe.”
“Ibi bintu mvuze bijya binteranya n’abantu ariko uwo ivanjiri idateranya aba atayikurikiza. Iyo mvuze ngo iyo intama zonnye hatukwa abashumba, Abasenyeri n’abapadiri bahita bavuga ngo ariko ibintu uba uvuga ni ibiki? None ndongeye ndabivuze. Iyo intama zonnye hatukwa abashumba.”
Kuri we avuga ko kugumya abantu basutamye batagira icyo bakora ngo ibibazo byasizwe na Jenoside bishira nta kamaro.
“Ari na cyo gituma abantu bahaguruka bakavuga bati “ Wenda ibyo ntashoboye gukora icyo gihe noneho reka ngerageze.”
“Ubu turi gukura intama mu bwone, ubu ngubu turi kubakura mu bwone izi nyigisho tubaha ni izo kubashishikariza gusaba imbabazi no kuzitanga, ndumva ndi kubakura mu bwone kuko ndi umushumba. Mvuge se ko ntari umushumba kandi ndi umusaseredoti? Ndi umushumba, ndi gukura intama mu bwone, utabyumva atyo ni akazi ke, azagira uko azasubiza imbere y’Imana, cyokora tuzagira icyo tuzasubiza twese.”
Uyu wihaye Imana yemeza ko abishe abantu muri Jenoside bafungiranye abarokotse Jenoside kandi igihe batazababwira ko babasabye imbabazi, bazahorana iyo ntimba ku mutima bitatuma nabo batazitanga.
Ashingiye ku ngero z’abantu basabye imbabazi abo biciye n’abazitanze, Ubald ahamya ko gusaba no gutanga imbabazi bikiza, ari na byo byo nyine bishobora kuba umuti w’ibibazo byatewe na Jenoside yakorewe Abatutsi.
Padiri Rugirangoga Ubald yamenyekanye cyane kubera ibikorwa byiganjemo ibyo gusengera abarwayi bagakira no kwigisha ubumwe n’ubwiyunge akaba abikorera hirya no hino mu Rwanda no mu mahanga. Ni uwo Diyosezi ya Cyangugu akaba amaze imyaka 33 yarihaye Imana.
Src:izubarirashe
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Abakirisitu Gatulika bo mu mirenge ya Gashanda na Rurenge, akarere ka Ngoma barishimira ko baruhutse urugendo rwa kilometero zisaga 12 bakoraga bajya kuri Paruwasi ya Zaza, nyuma kwegerezwa Paruwasi gaturika ya Kansana, bari bamaze imyaka 35 basaba.
Nyuma yo gushyikirizwa ku mugaragaro iyi Paruwasim ku cyumweru tariki ya 2 Ukwakira 2016, babwiye Imvaho Nshya ko basazwe n’akanyamuneza kuko hari serivize nyinshi nko kwigira kubatizwa, guhabwa amasakaramento, gutura igitambo cy’ukarisitiya n’ibindi byabasabaga kujya kuri Paruwasi ya Zaza bakagorwa n’urugendo rurerure.
Mivumbi Ladislas, utuye Kansana yababatijwe mu mu mwaka 1941, avuga ko batangiye gusaba guhabwa Paruwasi 1981, ariko bakabwirwa ko bagomba kubanza kubona abapadiri.
Nyuma yo guhabwa iyi Paruswasi hafi y’aho atuye, Mivumbi avuga ko yishimiye ko imuruhuye urugendo rw’ibilometero bisaga 12 yakoraga, akavuga ko ubu agiye gushimangira urukundo rwa Kristu.
Yagize ati “Ni ibyishimo bikomeye cyane kuko ntari nkibasha kujya i Zaza guhabwa amasakaramento, byansabaga gukora rugendo rw’ibilometero 12, ubu ubwo twegerejwe Paruwasi, ngiye gukomeza umurimo wanjye wo gushimangira urukundo rwa Kristu, ntanga urugero rwiza.”
Mukeshimana Devotha na we yagize ati “Twaruhutse, kuko twajyaga nko kwigira batisimu tukajya i Zaza, mu gukoresha umunsi mukuru w’umwana nabwo akaba ari ho tujya, bigasaba gukoresha itike, n’amaguru ni amasaha atari munsi y’atatu, ariko ubu bigiye gutuma dukomera ku Mana.”
Nambaje Aphrodise, Umuyobozi w’akarere ka Ngoma, yavuze ko kwegereza abakirisitu Paruwasi bidatandukanye na gahunda ya Politiki y’u Rwanda yo kwegera abaturage, asaba abakirisitu begerejwe Paruwasi kurangwa n’ibikorwa byiza no kwirinda kujya mu buyobe.
Agira ati “Turasaba rero ko mutoza abana uburere kubera ko iyo umwana avutse akarerwa neza, akura neza, agatekereza neza.Abana bajye mu mashuri, kubera ko ubu isi yugarijwe n’ubuyobe hari n’imitwe y’iterabwoba itwara abana, abana rero mubarinde.”
Musenyeri Antoine Kambanda, umushumba wa Diyosezi Gatulika ya Kibungo yashimiye ubufatanye bw’abakirisitu bahuje imbaraga, abasaba kurangwa n’ibikorwa by’urukundo.
Yagize ati “Ubufatanye, ubwitange no kwemera gukomeye by’abakiristu niyo Kiliziya nzima, rubyiruko rero, babyeyi, abana mubashyire mu miryango nk’abasukuti, abajeki, abarejiyo… kugira ngo uru rubyiruko rushobore gufashwa.
Tutitaye ku rubyiruko ejo kiliziya yacu nta maboko yaba ifite, ejo nibo bazaba abasasaridoti, abayobozi, ba musenyeri, ni ngombwa rero kubategurira, aha nkaba mbasaba cyane gushyigikira imiryango remezo kuko ni yo kiliziya y’ibanze.”
Paruwasi nshya ka Kansana igizwe n’imiryango remezo 100, yabyawe na Paruwasi eshatu ari zo Zaza, Kibungo na Rukoma, yuzuye itwaye amafaranga y’u Rwanda asaga miliyoni 27, yavuze ku misanzu y’abakristu, inkunga zinyuranye, n’imiganda itandukanye.
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
Ababyeyi barerera muri GS Ntura Protestant, ishuri riri mu murenge wa Giheke mu karere ka Rusizi, bafite impungenge z’uko abana babo bagiye gutangira amashuri, ibyumba by’amashuri bigiramo bishaje (...)
Abaturage bo muri Nyamugari mu murenge wa Ndego mu karere ka Kayonza bavuga ko bakusanyije amafaranga arenga miliyoni 6 ngo babone amazi meza, ariko ngo barayategereza baraheba. Igitekerezo cyo (...)
Umuyobozi w’akarere ka Rwamagana Mbonyumuvunyi Radjab, arasaba abaturage batuye muri aka karere kwirinda gukongeza ingengabitekerezo ya Jenoside mu bana bato, ahubwo bakayikumira kugira ngo (...)
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Ushobora ku wibazaga uti ‘kuba umukristo wavutse ubwa kabiri bisobanuye iki?’. Icyanditswe cya cyera kiri muri Bibiliya gisubiza iki kibazo ni Yohana 3:1-21. Umwami Yesu Kristo arimo kubwira Nikodemo, umutware wo mu Bafarisayo n’umwe mu bagize Inama y’Abatambyi Bakuru (Urwego rukuru rwayoboraga Abayuda). Nikodemo yari yagiye kureba Yesu nijoro afite ibibazo yagombaga kumubaza.
Arimo kumuganiriza, Yesu yabwiye Nikodemo, ati: “Ni ukuri, ni ukuri, ndakubwira yuko umuntu utabyawe ubwa kabiri atabasha kubona ubwami bw’Imana”. ‘Nikodemo aramubaza ati: “Mbese umuntu yabasha ate kubyarwa akuze? Yakongera agasubira mu nda ya nyina akabyarwa”? “Yesu aramusubiza ati: ‘’Ni ukuri, ni ukuri, ndakubwira yuko umuntu utabyawe n’amazi n’Umwuka atabasha kwinjira mu bwami bw’Imana. Ikibyarwa n’umubiri na cyo ni umubiri, ariko ikibyarwa n’Umwuka na cyo ni umwuka. Witangazwa rero n’uko nkubwiye yuko bibakwiriye kubyarwa ubwa kabiri’’ (Yohana 3:3-7).
Interuro "kuvuka ubwa kabiri" dukurikije icyo buri jambo rishaka kuvuga bisobanuye "uwavuye ku Mana." Nikodemo yari abikeneye. Kandi yari akeneye ko umutima we uhinduka—guhinduka mu myemerere. Gukizwa, ari byo kuvuka ubwa kabiri, ni igikorwa cy’Imana, gituma uwizera ahabwa ubugingo buhoraho (2 Abakorinto 5:17; Tito 3:5; 1 Petero 1:3; 1 Yohana 2:29; 3:9; 4:7; 5:1-4, 18). Muri Yohana 1:12, 13 herekana ko "kuvuka ubwa kabiri" hakubiyemo n’igitekerezo cyo "kuba abana b’Imana" ku bizera izina rya Yesu Kristo.
Mu buryo busanzwe, ikibazo abantu bibaza ni iki ngiki:"Kuki umuntu akeneye kuvuka ubwa kabiri?" Intumwa Pawulo mu Abefeso 2:1 aravuga ati: "Namwe yarabazuye, mwebwe abari bapfuye muzize ibicumuro n’ibyaha byanyu" (NKJV). Dore n’ibyo yandikiye Abaroma: "Kuko bose bakoze ibyaha, ntibashyikira ubwiza bw’Imana" (Abaroma 3:23). Mu buryo bw’Umwuka abanyabyaha ni “abantu bafatwa nk’abapfuye”; iyo bahawe ubuzima bwo mu mwuka bitewe no kwizera Kristo, Bibiliya ifata icyo gikorwa nko kuvuka bushyashya. Cyakora abavutse ubwa kabiri, nibo bashobora kubabarirwa ibyaha byabo no kugirana ubusabane n’Imana.
Ibyo bigenda bite se? Mu Abefeso 2:8-9 haravuga ngo: "Mwakijijwe n’ubuntu ku bwo kwizera—ntibyavuye kuri mwe ahubwo ni impano y’Imana—Ntibyavuye no ku mirimo, kugira ngo hatagira umuntu wirarira" Iyo umuntu akijijwe, aba yavutse ubwa kabiri, aba abaye icyaremwe gishya, kandi noneho akitwa umwana w’Imana, ububasha ahabwa no kuvuka ubwa kabiri. Kwizera Yesu Kristo, watwishyuriye ikiguzi cy’ibyaha, igihe yabambagwa ku musaraba, nabyo ni uburyo bwo "kuvuka ubwa kabiri." "Umuntu wese iyo ari muri Kristo, aba ari icyaremwe gishya, ibya kera biba bishize, dore ko byose biba bihindutse bishya" (2 Abakorinto 5:17).
Niba utizera Umwami Yesu Kristo nk’umukiza wawe, ushobora gufata gute kuzuzwa Umwuka Wera nk’aho Umwuka Wera arimo kuganiriza umutima wawe? Mbese ukeneye kuvuka ubwa kabiri? Urashaka gusenga isengesho ryo kwihana ibyaha, kugira ngo uhinduke icyaremwe gishya muri Kristo, muri iki gihe? "Icyakora abamwemeye bose, bakizera izina rye, yabahaye ubushobozi bwo kuba abana b’Imana— abo ntibabyawe n’amaraso cyangwa n’ubushake bw’umubiri, cyangwa n’ubushake bw’umugabo, ahubwo babyawe n’Imana" (Yohana 1:12-13).
Iyo ushaka kwakira Yesu Kristo nk’Umukiza wawe no kuvuka ubwa kabiri, ngiri isengesho ry’icyitegererezo ugomba kuvuga. Kandi ujye wibuka ko kuvuga iri sengesho cyangwa irindi iryo ari ryo ryose, ritazaguhesha agakiza. Ahubwo kwizera Kristo ni byo byonyine bizakubatura mu byaha. Iri sengesho rero ni uburyo bwo kumenyesha gusa Imana ko uyizera no kuyishimira ko yaguhaye agakiza. "Mana, nzi ko nagucumuyeho kandi ko nkwiriye guhanwa. Ariko Yesu Kristo yahanwe igihano nagombaga guhabwa, kugira ngo nimwizera nshobore kubabarirwa. Ndakwizeye rero kugira ngo mbone agakiza. Urakoze ku bw’ubuntu n’imbabazi zawe bitangaje—impano y’ubuzima butagira iherezo! Amina"


text:
Muri 2011, mu Mudugudu wa Nyaruhengeri, mu Kagari ka Mukinga, ho mu Murenge wa Nyamiyaga, hatunganyijwe Agasozi Ndatwa ka Mbayaya “Mbayaya Model Village”.
Abahatuye bari bishimiye ko bagiye kugezwaho ibikorwa remezo nk’amashanyarazi, amazi, amashuri ndetse n’ivuriro; ariko batunguwe n’uko imirimo yo kuhatunganya yarangiranye n’uwo mwaka kandi hari ibyo babwirwaga bitarahagera.
Bavuga ko baje kuhatura habahenze kubera ibyo bari bijejwe. Umwe mu bahatuye avuga ikibanza bakiguze ibihumbi 200FRW mu gihe iby’agasozi ndatwa bitaravugwa cyaguraga ibihumbi 70FRW cyangwa 100FRW.
Agira ati “Uwo muriro ntawo, amazi ntayo; umwana kujya kuvoma ni ugukora urugendo. Baraje bakata imihanda barakora none ibyo batwijeje byose, imyaka 5 irashize nta na kimwe badukoreye”.
Bakeka ko kudindira ku iterambere ry’ako gasozi ndatwa ryatewe n’uko komite nyobozi yarangije manda muri Gashyantare 2016 itabyitayeho, Bagasaba ko abayisimbuye batekereza ku iterambere ry’Agasozi ndatwa ka Mbayaya.
Undi muturage agira ati “Batwijeje amashuri hafi ariko abana bacu bajya kwiga i Jenda. Naho kwivuza tujya ku Kigo Nderabuzima cya Mugina cyangwa icya Nyamiyaga kandi hose ni kure”.
Mu Kiganiro n’abanyamakuru cyabaye tariki 4 Nyakanga 2016, ubuyobozi bwagaragaje ko uretse amashanyarazi nta bindi bikorwa remezo bibura mu Gasozi Ndatwa ka Mbayaya ko ahubwo ari abaturage banze kuhatura.
Emmanuel Bahizi, Umunyamabanga Nshingwabikorwa w’Akarere ka Kamonyi, yagize ati “Bijyanye n’imiterere yaho ntabwo abantu bitabiriye kujya kuhatura cyane. Ahantu rero hadatuwe, umuhanda utanyuramo imodoka, kwangirika biroroshye”.
Ahamya ko gutura ku mudugudu ari gahunda ya Leta, Mbayaya ikaba ifite igishushanyo mbonera ku buryo abashaka kuhatura bahasanga ibikorwa by’ibanze nk’amazi n’Ivuriro (Poste de santé).
Nyuma y’ikiganiro, Kigali Today yongeye kubaza abatuye uwo mudugudu, ariko batangaza ko koka hari imiyoboro y’amazi, ariko mu matiyo akaba ntayarimo, ndetse n’iryo vuriro ngo riracyari kubakwa.


text:
Me Evode turamwemera, ninumuhanga w'umunyamategeko wabyigiye koko ariko nk'umuyobozi uhagarariye imbaga y'abanyarwanda uzi indangagaciro na kirazira arimo gutanga urugero rubi cyane rwo kubahuka no gucritiqua ibitekerezo abandi batanze atabanje gushishoza. ngira ngo twese nkabanyarwanda ntawe udafite idini abarizwamo, kandi tuzi akamaro kamadini muguteza imbere mumuryango na societe muri rusange nkabantu bagira uruhari rukomeye mugushinga umuryango. ngirango igitekerezo monsegneur yatanze kirumvikana neza cyane kumunyarwanda wumva ikinyarwanda niyo yaba ari umwana ukivuka. ntamuntu uyobewe ibibazo biba mungo iwacu kndi we yisabiraga abayobozi nyuma yo gukaza umutekano wo mugihugu imbere ndetse nohanze hagomba nokureba no kumutekano wo mungo imbere no mumiryango tubamo kugira igihugu cyacu gikomeze kuba kiza no gutera imbere bishingiye kumuryango umeze neza nubwo bitagabanuka 100% ariko Me Evode yubahuka nyakubahwa Mosegneur ngo abimenya gute kandi nta mugoro agira. birababaje kbsa kumuyobozo twemera nka Evode ariko ndashimira Nyakubahwa Makuza wahise amusubiza neza.!
jano janos - 21/12/2016 saa 18:18